Empat pekerja kilang papan gian dadah diberkas
Oleh MOHD AZLI ADLAN

5 Mei 2022, 11:02 am
HULU TERENGGANU – Empat pekerja kilang papan yang sedang khayal dadah tergamam diserbu sepasukan polis di sebuah rumah kongsi kilang tersebut di Ajil di sini malam tadi.
Kesemua lelaki tempatan berkenaan yang berusia dalam lingkungan 34 hingga 40 tahun ditahan dalam serbuan di premis berkenaan pada pukul 9.30 malam.
Ketua Polis Daerah Hulu Terengganu, Deputi Superintendan Mohd. Adli Mat Daud berkata,
serbuan telah dilakukan di rumah berkenaan selepas menerima maklumat premis itu menjadi lokasi penagihan dadah.
“Ujian urin terhadap kesemua suspek mendapati mereka positif dadah jenis methamphetamine.
“Serbuan turut menjumpai satu penyedut minuman yang mengandungi lima pil berwarna merah dipercayai dadah jenis methamphetamine (pil kuda),” katanya di sini hari ini.
Mohd. Adli berkata, dadah seberat kira-kira 0.57 gram itu disyaki milik salah seorang suspek berusia 40 tahun.

Tambah beliau, keempat-empat lelaki terbabit ditahan bagi membantu siasatan mengikut Seksyen 15(1) Akta Dadah Berbahaya 1982 kerana memasukkan dadah ke dalam badan.
“Suspek berusia 40 tahun pula turut disiasat mengikut Seksyen 12 (2) akta sama kerana memiliki dadah,” katanya. – KOSMO! ONLINE


Hujan lebat, ribut petir di 5 negeri pagi ini
Oleh ALWANI ZAFIRAH

5 Mei 2022, 9:15 am
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan beberapa daerah di Perak, Pahang, Selangor, Johor dan Sabah pagi ini.
Ia berikut jangkaan keadaan hujan lebat berserta ribut petir dan angin kencang yang bakal berlaku sehingga pukul 12 tengah hari nanti.
MetMalaysia dalam satu kenyataan di laman Facebook sebentar tadi berkata, hujan lebat serta ribut petir dan angin kencang diramal melanda negeri Perak melibatkan daerah Manjung dan Bagan Datuk.
Selain itu, di Pahang ia tertumpu sekitar daerah Lipis pada pagi ini.
“Hujan lebat serta ribut petir juga dijangka berlaku di Kuala Langat, Selangor serta beberapa kawasan sekitar negeri Johor seperti Segamat, Muar, Batu Pahat, Kluang dan Mersing.
“Manakala di Sabah pula, ia dilaporkan berlaku melibatkan kawasan Sandakan (Beluran) dan Kudat dalam tempoh yang sama,” katanya di sini hari ini.

Jelasnya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Ujian Syawal, 199 terpaksa beraya di PPS
Oleh KHAIRUL MOHD. ALI

5 Mei 2022, 10:08 am
JOHOR BAHRU – Seramai 199 mangsa masih ditempatkan di empat pusat pemindahan sementara (PPS) yang dibuka akibat banjir dan kebakaran di negeri ini setakat pukul 8 pagi, hari ini.
Sekretariat Jawatankuasa Pengurusan Bencana Daerah dalam satu kenyataan memberitahu, tiga PPS dibuka di Pontian akibat banjir manakala sebuah lagi PPS dibuka di Mersing akibat kebakaran.
“Tiga PPS di Pontian menempatkan 168 mangsa daripada 31 buah keluarga manakala PPS di Mersing menempatkan 31 mangsa daripada dua buah keluarga.
“PPS yang dibuka di Pontian adalah Sekolah Kebangsaan (SK) Melayu Raya, SK Sri Bunian dan SK Sri Bukit Panjang manakala PPS di Mersing adalah di Kompleks Penghulu Mukim Jemaluang,” menurut kenyataan itu.
DUA buah rumah musnah dalam kebakaran di Mersing, Johor semalam.
Tambah kenyataan tersebut, banjir yang berlaku di Pontian adalah disebabkan oleh hujan lebat berterusan yang berlaku bermula pukul 5.30 pagi semalam.
“Dalam pada itu itu, kebakaran yang dilaporkan berlaku pada pukul 6.30 petang di Mersing pula melibatkan dua buah rumah,” jelasnya.- KOSMO! ONLINE.


‘Salam Mawi, kenapa perlu menipu pesakit-pesakit kronik saya?’
Oleh KOSMO!

5 Mei 2022, 10:28 am
PETALING JAYA – Pakar Nefrologi dan Perubatan Dalaman, Hospital Putrajaya, Dr. Rafidah Abdullah membidas kenyataan penyanyi dan pengarah filem, Mawi yang berkongsi keberkesanan mengamalkan jus minuman dalam mengatasi masalah buah pinggang.
Menurut Dr. Rafidah, penerangan yang diberikan selebriti tersebut tidak benar dan hanya sebagai publisiti untuk melariskan produk yang dijual.
“Salam Mawi, kenapa perlu menipu pesakit-pesakit kronik saya?.
“Perbuatan ini sudah salah dari segi Akta Ubat (Iklan dan Penjualan) 1956,” katanya dalam satu ciapan di Twitter semalam.
Sebelum ini, Mawi atau nama sebenarnya Asmawi Ani telah munculdalam sebuah video berkongsi kelebihan sebuah jenama jus minuman yang boleh merawat penyakit buah pinggang dan masalah kronik lain.
Mawi juga menceritakan pengalaman keluarganya sendiri yang juga merupakan pengamal jus minuman tersebut dan berjaya kembali sihat dari pelbagai penyakit dalaman.

Bagaimanapun, Dr. Rafidah kekal membidas penjelasan yang dibuat penyanyi berkenaan dan meminta agar semua selebriti perlu memahami panduan dalam pengiklanan produk kesihatan terlebih dahulu.
“Tak payah nak cerita tentang kenyataan yang menipu dan menunggang agama.
“Adakah semua artis atau selebriti tidak beretika? kan ada panduan untuk selebriti yang Kementerian Kesihatan Malaysia (KKM) keluarkan, sila baca betul-betul, cukup-cukup menipu orang-orang tua,” tegasnya. – KOSMO! ONLINE


Wanita terima ‘kek’ duit berjumlah RM60,000
Oleh KOSMO!

5 Mei 2022, 11:00 am
JAKARTA – Seorang wanita di Indonesia terkejut apabila menerima hadiah berupa ‘kek’ wang tunai berjumlah 200 juta rupiah (RM60,266) daripada tiga rakan baiknya, lapor laman berita Tribunnews baru-baru ini.
Berdasarkan sebuah video yang tular di laman TikTok @titimelyana, wanita dari Makassar, Sulawesi Selatan itu mengakui menerima hadiah tersebut ketika sambutan ulang tahun kelahirannya yang ke-26 pada 21 April lalu.
“Kebetulan, pada hari Khamis (21 April) lalu, kami berbuka puasa bersama,” kata wanita bernama Titin Sri Melyana itu.
Tambahnya, dia terkejut apabila tiga rakan baiknya itu secara tiba-tiba memberikannya sebuah ‘kek’ wang tunai yang disusun dengan duit kertas seperti menara.
Video itu menjadi tular dengan netizen memberikan pelbagai komen.
“Tiada pun rakan saya yang memberikan hadiah begini,” tulis seorang pengguna media sosial.

“Ingat, anda juga perlu pulangkan (hadiah) seperti itu,” kata seorang lagi netizen. – Agensi


Tiga lot kilang produk logam musnah terbakar
Oleh MOHD YUNUS YAKKUB

5 Mei 2022, 10:38 am
SHAH ALAM – Tiga buah lot kilang pembuatan produk logam musnah dalam kebakaran di Jalan Bukit Kemuning, Seksyen 32, di sini malam tadi.
Pengarah Bomba Selangor, Norazam Khamis berkata, seramai 31 anggota termasuk pegawai bersama jentera dari Balai Bomba dan Penyelamat Shah Alam, Andalas dan Petaling Jaya dikejarkan ke lokasi kejadian sebaik menerima panggilan kecemasan pukul 11.58 malam.
Katanya, berdasarkan maklumat mendapati kebakaran melibatkan tiga lot kilang dengan masing-masing lot terbakar 80 peratus kesemuannya.
Difahamkan kilang berkenaan dipercayai telah beroperasi sejak 10 tahun lalu.
“Api berjaya dikawal pukul 12.43 pagi sebelum operasi ditamatkan pukul 3.13 pagi.
“Tiada kemalangan jiwa dilaporkan akibat kebakaran tersebut,” jelasnya dalam kenyataan hari ini. -KOSMO! ONLINE


Pemuda maut terpelanting atas bonet hadapan kereta
Oleh NOOR HASLIZA NUSI

5 Mei 2022, 11:12 am
GEORGE TOWN – Kemalangan melibatkan seorang pemuda yang maut selepas motosikal yang ditunggangnya dipercayai hilang kawalan lalu merempuh sebuah kereta dari arah hadapan di Jalan Paya Terubong di sini pagi semalam tular di media sosial sejak malam tadi.
Kemalangan dipercayai berlaku kira-kira pukul 9 pagi itu dirakam kamera papan pemuka atau dashcam pemilik kereta berkenaan.
Video yang berdurasi 33 saat itu menunjukkan penunggang motosikal terbabit dilihat terpelanting di atas bonet kereta tersebut sebaik tiba di satu selekoh.
Difahamkan, pemuda tempatan berusia 20-an itu dilaporkan meninggal dunia di tempat kejadian akibat mengalami kecederaan parah pada badan.
Semasa kejadian, mangsa dikatakan dalam perjalanan dari arah Paya Terubong menghala ke Farlim, Ayer Itam. – KOSMO! ONLINE


Mangsa banjir di Pontian meningkat
Oleh MUHAMMAD ZIKRI

5 Mei 2022, 9:57 am
PONTIAN – Situasi banjir di daerah ini bertambah buruk apabila 31 keluarga dari tiga buah kampung melibatkan seramai 168 mangsa dipindahkan ke Pusat Pemindahan Sementara (PPS) malam tadi.
Menurut Sekretariat Jawatankuasa Bencana Daerah Pontian ( JBDP ), mangsa yang terjejas melibatkan penduduk dari Kampung Seri Gambut seramai 19 orang ditempatkan di Sekolah Kebangsaan (SK) Melayu Raya.
“Turut dipindahkan seramai 117 mangsa dari Kampung Jasa Sepakat yang ditempatkan di SK Seri Bunian dan 32 orang mangsa dari Kampung Seri Bukit Panjang ke SK Seri Bukit Panjang
“Semua mangsa telah berpindah ke PPS malam tadi berikutan hujan lebat pada pagi semalam yang menyebabkan air dari sungai berhampiran melimpah ke rumah-rumah kediaman mereka,” kata kenyataan pagi ini,”kata kenyataan itu.
Beberapa agensi kerajaan terlibat dalam proses pemindahan mangsa serta urusetia di PPS termasuk Pejabat Daerah Pontian, Angkatan Pertahanan Awam (APM), Polis Diraja Malaysia dan Jabatan Bomba dan Penyelamat Malaysia (JBPM).
“Turut sama terlibat Jabatan Kebajikan Masyarakat (JKM), Kementerian Kesihatan Malaysia (KKM), Jabatan Kerja Raya (JKR), pihak berkuasa tempatan (PBT), Pejabat Pendidikan Daerah (PPD), Penghulu Mukim dan Ketua-Ketua Kampung,” ujarnya. – KOSMO! ONLINE.


Dua beradik diberkas bantu siasatan kes samun penyampai berita
Oleh NOR AZIAH MAT NOH

6 Mei 2022, 11:56 pm
PETALING JAYA – Polis hari ini telah memberkas dua beradik bagi membantu siasatan berhubung kes samun seorang penyampai berita tempatan, Khairul Rizuan di Damansara Perdana, di sini semalam.
Timbalan Ketua Polis Daerah Petaling Jaya, Supritendan Ku Mashariman Ku Mahmood, berkata, suspek yang ditahan termasuk seorang lelaki dan wanita berusia 31 dan 24 tahun.
“Keduanya ditahan di kawasan Puncak Alam, Shah Alam bagi membantu siasatan.
“Kita turut merampas barang kes dipercayai hasil kejadian samun termasuk sebuah kereta yang digunakan suspek,” katanya dalam satu kenyataan hari ini.
Mengulas lanjut, hasil semakan mendapati suspek lelaki mempunyai empat rekod dadah, 15 rekod jenayah dan dua rekod masih disenarai hitam sebagai orang dikehendaki dalam kes penyalahgunaan dadah.
Tambahnya, suspek wanita pula tidak mempunyai rekod jenayah lampau.

“Kedua-dua suspek akan dibawa ke Mahkamah Petaling Jaya esok bagi permohonan reman di bawah Seksyen 394 Kanun Keseksaan,” ujarnya lagi.
Terdahulu, Kosmo! melaporkan seorang penyampai berita tempatan, Khairul Rizuan, 34, cedera diseret akibat cuba mengejar suspek yang memecahkan tingkap kereta miliknya di Damansara Perdana semalam.
Kejadian yang tular di media sosial itu mengakibatkan mangsa mengalami kecederaan ringan serta kerugian kira-kira RM500. – KOSMO! ONLINE


Wanita Russia jahit mulut sertai bantahan pencerobohan ke atas Ukraine
Oleh KOSMO!

6 Mei 2022, 7:30 pm
MOSCOW – Seorang wanita Russia berdepan pendakwaan setelah menjahit mulutnya sendiri sebagai protes mengenai bantahan terhadap perang di Ukraine, lapor akhbar Daily Star semalam.
Polis menahan Nadezhda Sayfutdinova di bandar Yekaterinburg menggunakan kekerasan sebelum mengurungnya di wad psikiatri.
Sayfutdinova berjaya mengelak daripada dituduh mengalami masalah mental tetapi dijangkakan menghadapi pendakwaan kerana memburuk-burukkan angkatan tentera Russia.
Aktivis berusia dalam lingkungan 30-an itu telah menjahit mulutnya sendiri sebelum turun ke jalan-jalan di bandar untuk menyertai protes.
“Anda tidak boleh berdiam diri!!! Harga adalah kesedaran kita. Perang bukan keamanan!!! Kebebasan bukan perhambaan!!! Kejahilan bukan kuasa!!!’’ demikian tulisan pada papan tanda yang diangkat wanita berkenaan.
Dia memberitahu wakil kumpulan hak asasi manusia, OVD-Info bahawa mulutnya benar-benar dijahit menggunakan jarum dan benang.

“Sebuah ambulans dipanggil ke balai polis untuk memeriksa kecederaan dan membuang jahitan tersebut. Saya menjahitnya sendiri,’’ katanya.
Sayfutdinova dibawa ke klinik trauma sebelum dipindahkan  ke klinik psikiatri di bandar itu. Peguamnya, Fedor Akchermyshev dan OVD-Info meminta sokongan orang ramai untuk mendapatkan pembebasannya.
Dia kemudian dibebaskan selepas bantahan daripada orang ramai. – Agensi


Elon Musk lantik diri sendiri jadi CEO sementara Twitter
Oleh KOSMO!

6 Mei 2022, 6:30 pm
WASHINGTON – Elon Musk dilaporkan melantik dirinya sendiri menjadi Ketua Pegawai Eksekutif (CEO) sementara Twitter setelah membelinya pada harga £35 billion (RM189 bilion), lapor portal berita MailOnline semalam.
Musk yang berusia 50 tahun akan mengambil alih tugas di syarikat media sosial itu di samping peranannya sebagai CEO Tesla serta ketua kumpulan pembuat terowong, The Boring Company dan firma roket angkasa, SpaceX.
Bagaimanapun, Musk difahamkan akan melantik pengganti tetap bagi menggantikan CEO Twitter terdahulu, Parag Agrawal.
Laporan mengenai pengambilalihan Musk tersebar apabila beliau mendapat sokongan 18 pelabur dan secara kolektif menerima £5.7 bilion (RM30.7 bilion) untuk membantunya membeli Twitter.
Musk berkata, pengasas bersama Oracle, Larry Ellison juga akan melabur sehingga £800 juta (4.3 bilion) untuk membantunya membeli Twitter.
Beliau mendedahkan telah menerima surat komitmen daripada beberapa pelabur termasuk Sequoia Capital yang menyediakan £646 juta (RM 3.49 bilion), Brookfield dengan £202 juta (RM1.09 bilion) manakala Binance memberi £404 juta (RM2.18 bilion).

Pada masa yang sama, Putera Arab Saudi, Alwaleed bin Talal bin Abdulaziz Al Saud yang sudah menjadi pelabur dalam Twitter akan melancarkan 35 juta saham ke dalam bidaan dengan harga tawaran bersamaan pegangan £1.6 bilion (RM8.64 bilion).
Putera Alwaleed yang pada mulanya cuba menyekat pembelian Twitter oleh Musk sebaliknya semalam memberikan sokongan yang kuat untuk pengasas Tesla itu.
Saham Twitter melonjak hampir tiga peratus kepada AS$50.5 (RM220.84) berikutan pengumuman pelaburan oleh Musk. – Agensi


Dituduh curang, suami bunuh isteri sehari sebelum Aidilfitri
Oleh NOR AZIAH MAT NOH

6 Mei 2022, 9:06 pm
KAJANG – Tidak berpuas hati isteri dakwa curang di media sosial menjadi punca seorang lelaki membunuh isterinya dalam kejadian di sebuah rumah flat sekitar Cheras, di sini Ahad lalu.
Ketua Polis Daerah Kajang, Asisten Komisioner Mohd. Zaid Hassan berkata, wanita itu telah dihantar ke Hospital Kajang dalam keadaan tidak sedarkan diri.
“Mangsa yang berusia 28 tahun itu kemudian disahkan mati namun pemeriksaan mendapati terdapat kesan lebam di beberapa bahagian anggota badan.
“Hasil bedah siasat pula menunjukkan punca kematian adalah disebabkan kecederaan abdomen akibat hentakan kuat menggunakan senjata tumpul,” katanya dalam satu kenyataan hari ini.
Mengulas lanjut, mangsa dipercayai telah dipukul menggunakan kaki dan tangan termasuk senjata tumpul sehingga menyebabkan kematian.
“Susulan itu, kita telah menahan suami mangsa berusia 38 tahun yang bekerja sebagai mekanik kereta untuk siasatan lanjut.

“Motif pembunuhan disebabkan lelaki itu marah mangsa telah memuat naik di media sosial mengatakan suspek mempunyai hubungan sulit,” ujarnya.
Tambahnya, suspek akan dituduh Isnin depan di Mahkamah Majistret Kajang di bawah Seksyen 302 Kanun Keseksaan. – KOSMO! ONLINE


Wanita selamat selepas 6 hari terperangkap dalam runtuhan bangunan
Oleh KOSMO!

6 Mei 2022, 8:30 pm
BEIJING – Seorang wanita bernasib baik apabila masih hidup selepas enam hari terperangkap dalam runtuhan bangunan yang berlaku di bandar Changsa, China, lapor laman berita Wion News semalam.
Wanita yang identitinya tidak didedahkan itu menjadi mangsa yang ke-10 terselamat dalam kemalangan itu, demikian laporan media.
Kejadian itu telah meragut lima nyawa setakat ini. Sebilangan mangsa dengan jumlah yang masih belum diketahui didakwa masih terperangkap di bawah runtuhan bangunan itu.
Wanita itu masih sedarkan diri ketika diselamatkan pada malam semalam. Petugas keselamatan terpaksa mengambil masa kira-kira 132 jam untuk menyelamatkannya.
Ketika proses menyelamatkannya, wanita itu turut memberikan bantuan mengenai cara untuk menariknya keluar tanpa menyebabkan kecederaan, lapor agensi berita Xinhua.
Bahagian belakang bangunan enam tingkat itu dilaporkan runtuh pada 29 April lalu, jelas Xinhua.

Petugas keselamatan menggunakan alatan tangan, dron, anjing dan pengesan kehidupan elektronik untuk menyelamatkan mangsa runtuhan.
Sembilan suspek telah ditahan setakat ini atas tuduhan mengabaikan kod bangunan atau melakukan penyelenggaraan. Antaranya termasuk pemilik bangunan tersebut.
Bangunan yang dibina sendiri itu memiliki kediaman, rumah tetamu, kafe dan kedai. – Agensi


Sukan Asia 2022 Hangzhou, China ditangguh
Oleh KOSMO!

6 Mei 2022, 6:45 pm
BEIJING – Temasya Sukan Asia Hangzhou 2022 yang dijadualkan berlangsung pada 10 hingga 25 September terpaksa ditangguhkan akibat kebimbangan terhadap penularan wabak Covid-19 di China.
Majlis Olimpik Asia (OCA) menerusi satu kenyataan menyatakan keputusan itu dibuat selepas mengambil kira situasi penularan baharu di negara tersebut serta status temasya Sukan Asia.
Memandangkan China menerapkan dasar sifar Covid-19, justeru penangguhan itu dilihat sebagai langkah selamat meskipun Hangzhou sudah menyiapkan 56 venue pertandingan yang bakal digunakan pada Sukan Asia dan Para Asia.
Sebelum ini, pihak penganjur mahu menjadikan Sukan Olimpik Musim Sejuk Beijing yang berlangsung Februari lalu sebagai panduan kerana berjaya dilaksanakan secara gelembung sukan.
Bagaimanapun, China yang masih mengamalkan Prosedur Operasi Standard (SOP) ketat termasuk kuarantin kendiri serta program ujian swab berskala besar menjadi pendorong kepada penangguhan itu.
Meskipun sudah ditangguhkan, namun masih belum ada tarikh baharu buat temasya sukan empat tahun sekali itu tetapi OCA mungkin akan mengumumkannya dalam masa terdekat.

Selain Sukan Asia 2022, Sukan Remaja Asia yang sepatutnya berlangsung di Shantou Disember depan mungkin dibatalkan kerana pernah ditangguhkan sekali sebelum ini.
Pada masa sama, Sukan Universiti Dunia yang dijadualkan berlangsung bulan depan di Chengdu selepas berdepan penangguhan tahun lalu mungkin akan ditangguhkan buat kali kedua. – KOSMO! ONLINE


Budak lelaki belanja gelandangan selipar
Oleh KOSMO!

6 Mei 2022, 6:20 pm
PETALING JAYA – Tular sebuah video memaparkan keprihatinan seorang budak lelaki yang membelikan sepasang selipar kepada seorang gelandangan di luar kedai serbaneka.
Tindakan budak lelaki tersebut telah menyentuh hati orang ramai yang rata-ratanya memuji sikap mulianya itu.
Lebih menarik perhatian apabila dia dilihat berulang-alik masuk ke dalam kedai untuk mendapatkan saiz selipar yang sesuai buat warga emas berkenaan.
Kegigihannya untuk membantu lelaki tersebut sememangnya mencerminkan keperibadiannya yang penuh santun serta menghormati orang tua.
Video yang dikongsikan oleh portal Malaysia Most Viral di Twitter semalam, telah mendapat lebih 20,000 tanda suka.
Menjengah ke ruangan komen, ramai memberi reaksi positif serta memuji didikan ibu bapanya sehingga berjaya membentuk seorang anak yang berjiwa besar.

“Inilah dikatakan akhlak yang mulia. Akhlak bukan boleh dibeli, tetapi dibentuk, tahniah buat ibu bapa anak ini,” ciap Aliff Asyraf.
“Anak siapa ini, ibu bapanya memang lakukan kerja yang terbaik dalam mendidiknya menjadi seorang yang berjiwa besar,” luah Soffiya.
“Mulianya hati awak adik, moga dah besar nanti, lebih ramai yang awak akan bantu,” komen Bashirah. – KOSMO! ONLINE


500 rakyat Ukraine berjaya diselamatkan dari Mariupol
Oleh KOSMO!

6 Mei 2022, 9:30 pm
KYIV – Hampir 500 orang awam berjaya diselamatkan apabila dipindah keluar dari bandar Mariupol dan loji keluli Azovstal yang terkepung menerusi operasi menyelamat yang diketuai Pertubuhan Bangsa-Bangsa Bersatu (PBB), demikian menurut kenyataan Ketua Pejabat Presiden Ukraine, Andriy Yermak.
“Kami telah berjaya memindahkan hampir 500 orang awam,” kata Yermak di aplikasi Telegram.
Beliau berkata Kyiv akan melakukan segala-galanya untuk menyelamatkan semua orang awam dan tenteranya yang terperangkap di bandar itu sambil menambah bahawa proses pemindahan akan diteruskan.
Dalam siaran Telegram berasingan, Yermak berkata satu lagi peringkat menyelamatkan rakyat Ukraine di Azovstal sedang berjalan.
Baki tentera Ukraine di Mariupol dan ratusan orang awam telah bersembunyi di dalam terowong kilang Azovstal yang besar, dikepung oleh tentera Rusia selama berminggu-minggu.
Pemindahan yang diketuai PBB dan Pertubuhan Palang Merah bermula hujung minggu lalu.

Timbalan Perdana Menteri, Iryna Vereshchuk memberitahu pemindahan hari ini (Jumaat) akan memberi tumpuan kepada mereka yang masih terperangkap di dalam loji itu.
“Hari ini kami akan menumpukan fokus pada Azovstal.
“Operasi sedang bermula. Kami mendoakan kejayaannya,” kata Vereshchuk. – AFP


3 peguam fail saman pemula terhadap kerajaan
Oleh NUZULSHAM SHAMSUDDIN

6 Mei 2022, 9:49 pm
KUALA LUMPUR – Seramai tiga peguam memfailkan saman pemula terhadap Kerajaan Malaysia dan dua yang lain berhubung siasatan dijalankan Hakim Mahkamah Rayuan, Datuk Mohd. Nazlan Mohd. Ghazali.
Saman pemula itu adalah bagi menuntut perisytiharan bahawa siasatan yang dijalankan oleh Suruhanjaya Pencegahan Rasuah Malaysia (SPRM) terhadap Mohd Nazlan adalah tidak berperlembagaan.
Ketiga-tiga peguam itu ialah Haris Ibrahim, Nur Ain Mustapa and Sreekant Pillai selaku plaintif menamakan Ketua Pesuruhjaya SPRM Tan Sri Azam Baki, SPRM dan Kerajaan Malaysia masing-masing sebagai defendan pertama hingga ketiga.
Mohd. Nazlan adalah hakim yang menjatuhkan hukuman penjara 12 tahun dan denda RM210 juta terhadap bekas Perdana Menteri Datuk Seri Najib Tun Razak selepas didapati bersalah terhadap tujuh pertuduhan melibatkan SRC International Sdn Bhd.
Berdasarkan saman pemula itu, plaintif-plaintif memohon perisytiharan bahawa badan siasatan jenayah termasuk defendan kedua (SPRM) tidak berhak atau dihalang daripada menjalankan siasatan terhadap hakim Mahkamah Tinggi, Mahkamah Rayuan dan Mahkamah Persekutuan yang sedang berkhidmat melainkan mereka digantung mengikut Perkara 125(5)  atau dibuang menurut Perkara 125(3) Perlembagaan Persekutuan.
Dalam pada itu, plaintif turut memohon perisytiharan bahawa Pendakwa Raya tidak diberi kuasa untuk memulakan atau menjalankan sebarang prosiding bagi kesalahan terhadap hakim Mahkamah Tinggi, Mahkamah Rayuan dan Mahkamah Persekutuan yang sedang berkhidmat.

Terdahulu dalam satu kenyataan media yang dikeluarkan oleh firma guaman Tetuan Malik Imtiaz Sarwar hari ini, mereka memohon supaya mahkamah menentukan persoalan perlembagaan yang penting berhubung pengasingan kuasa dan kebebasan Badan Kehakiman.
Menurut plaintif, mereka berpandangan bahawa siasatan ke atas Hakim Mohd. Nazlan itu adalah satu pelanggaran oleh cabang Eksekutif terhadap kebebasan Badan Kehakiman dan prinsip pengasingan kuasa.
Mereka menegaskan, ia adalah perkara sangat penting yang memberi kesan kepada semua orang di negara ini di mana Perlembagaan Persekutuan menjamin setiap daripada rakyat akses kepada keadilan ditadbir oleh Badan Kehakiman bebas daripada sebarang campur tangan.
Menurut mereka, perlembagaan menjamin kesaksamaan undang-undang dan perlindungan undang-undang yang sama kepada setiap orang.
Sebelum ini, kenyataan Pejabat Ketua Pendaftar Mahkamah Persekutuan Malaysia Istana Kehakiman Putrajaya berkata, artikel ditulis oleh Raja Petra bertajuk ‘Judge Mohd Nazlan being investigated for unexplained RM1 million in his bank account’ yang disiarkan di sebuah portal adalah palsu dan tidak berasas.
Mohd. Nazlan sebelum ini turut dilaporkan telah membuat laporan polis menafikan tuduhan dibuat penulis blog, Raja Petra Kamarudin mengenai status sejumlah wang dalam akaun hakim itu.- KOSMO! ONLINE


Remaja dikhuatiri lemas ketika berkelah bersama keluarga
Oleh NORHAFIZAN ZULKIFLI

6 Mei 2022, 8:16 pm
KUANTAN – Kegembiraan sebuah keluarga dari Terengganu berkelah di Pasir Puteri Sungai Lembing di sini bertukar duka selepas salah seorang daripada mereka dikhuatiri lemas dihanyutkan arus deras.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, mangsa, Amirun Mohamad,14, bersama abang dan sepupunya dilaporkan turun ke sungai yang terletak kira-kira 100 meter dari khemah mereka kira-kira pukul 2.15 petang.
“Semasa sedang mandi tiba-tiba mangsa bersama abang dan sepupunya dihanyutkan arus deras ke kawasan yang lebih dalam.
“Abang dan sepupu mangsa berjaya diselamatkan oleh orang ramai yang berada di lokasi kejadian manakala mangsa dihanyutkan arus deras ke bahagian hilir dan gagal diselamatkan,”katanya di sini hari ini.
Menurutnya, usaha ahli keluarga dengan bantuan orang ramai mencari mangsa dilokasi kejadian juga gagal menemui mangsa.
“Susulan itu operasi pencarian digerakkan bersama polis, bomba dan penduduk kampung di kawasan hilir sungai berhampiran tempat mangsa kali terakhir dilihat,”ujarnya.-KOSMO! ONLINE


Pengedar dadah dicekup semasa pemeriksaan SJR
Oleh MOHD AZLI ADLAN

6 Mei 2022, 4:27 pm
KUALA TERENGGANU – Cubaan dua lelaki disyaki pengedar dadah membawa masuk methamphetamine gagal apabila mereka ditahan dalam sekatan jalan raya (SJR) di susur masuk Plaza Tol Kuala Terengganu, Gemuroh, Kuala Nerus hari ini.
Ketua Jabatan Siasatan dan Penguatkuasaan Terengganu, Superintendan Ismail Man berkata, suspek berusia 29 dan 31 tahun yang menaiki kereta jenis Proton Satria dipercayai cuba memasuki plaza tol berkenaan dari Kuantan, Pahang pada pukul 3 pagi.
“Pemeriksaan di dalam kereta yang dinaiki menjumpai sejumlah pil berwarna merah disyaki methamphetamine seberat 408.26 gram,” katanya di sini hari ini.
Ismail berkata, pemeriksaan air kencing mendapati mereka positif dadah jenis sama dan ditahan untuk siasatan lanjut di bawah Seksyen 39B Akta Dadah Berbahaya 1952 serta Seksyen 15(1)(a) akta sama.
Dalam operasi sama, polis menahan seorang lelaki tempatan berusia 34 tahun selepas didapati positif methamphetamine. – KOSMO! ONLINE


Cuaca buruk di empat negeri petang ini
Oleh HARRITH HISHAM

6 Mei 2022, 3:21 pm
PETALING JAYA – Penduduk di pantai timur termasuk Sabah dan Sarawak dinasihatkan berwaspada ekoran cuaca buruk yang dijangka berlanjutan sehingga lewat petang ini.
Jabatan Meteorologi (MetMalaysia) dalam laporannya berkata, di Kelantan melibatkan Tumpat, Pasir Mas, Kota Bharu, Bachok, Machang dan Pasir Puteh.
“Di Terengganu, hujan lebat diramalkan tertumpu di Besut dan Setiu.
“Selain itu, di Sarawak melibatkan Kuching, Serian, Samarahan, Sri Aman, Betong, Sarikei, Mukah (Tanjung Manis dan Daro), Kapit (Kapit), Bintulu, Miri (Miri dan Marudi) dan Limbang,” katanya.
Tambah laporan itu, keadaan sama turut dilaporkan di Sabah membabitkan Pedalaman (Sipitang dan Tenom), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Tawau dan Lahad Datu) dan Sandakan (Tongod, Kinabatangan dan Sandakan). – KOSMO! ONLINE


Tetap berkumpul sambut raya dengan anak biarpun sudah berpisah
Oleh KOSMO!

6 Mei 2022, 3:17 pm
PETALING JAYA – Ibu bapa bapa sanggup melakukan apa sahaja untuk membahagiakan anak-anak.
Seperti perkongsian Iera Nazira di media sosial, dia menunjukkan suasana di pagi raya sempena lebaran yang disambut bersama ibu bapanya serta adik-beradik lain.
Apa yang membuat ramai sebak adalah dia memaklumkan ibu bapanya telah lama berpisah, namun masih bersepakat untuk meluangkan masa dengan anak-anak sempena hari raya.
“Walaupun mak ayah dah bercerai, tapi tetap beraya bersama anak-anak,” katanya.
Menerusi video yang dikongsi, dilihat ibu bapanya duduk di atas sofa yang sama ketika sesi bersalam-salaman di pagi raya.
Jelas Iera Nazira, dia dan adik-beradiknya menghormati keputusan orang tua mereka walaupun masih berharap agar mereka kembali bersatu.

Susulan video tular itu, ramai yang memberikan reaksi positif serta pujian terhadap ibu bapanya kerana sanggup mengutamakan anak-anak walaupun telah berpisah.
“Bagus ibu bapa awak, mungkin mereka berdua tak mampu untuk hidup bersama, tapi sanggup mengorbankan masa untuk membahagiakan anak-anak,” puji Syafiqah.
Ada juga pengguna media sosial yang berkongsi pengalaman hidup mereka yang hampir sama dengan keluarga tersebut.
“Samalah ibu bapa saya, mereka sudah cerai semasa saya kecil tetapi ambil keputusan duduk berjiran supaya boleh pantau anak. Mereka kawan baik sekarang,” kongsinya.-KOSMO! ONLINE


Hubungan baik Zizie Izette dengan madu dipuji
Oleh NUR EMIRA SAIZALI

6 Mei 2022, 5:51 pm
PETALING JAYA – Bermadu tidak semua manis bagi golongan yang hidup berpoligami, lebih-lebih lagi bagi memastikan keharmonian para isteri sentiasa dalam suasana terbaik.
Namun, perkara tersebut terpancar jelas antara pelakon Zizie Izette dengan madunya, Datin Nor Asidah Alimuddin.
Tidak berkongsi secara terperinci, Zizie atau nama sebenarnya Zizie Izette Abdul Samad, 43, berseloroh bahawa suaminya yang juga ahli politik, Datuk Bung Moktar Radin tidak meminati wanita yang kurus.
“Untuk pengetahuan semua, suami kami tak minat yang kurus-kurus. Cita rasa dia yang comel-comel macam kami.
“Lihat riak wajah Bung Moktar yang kelihatan begitu ceria,” katanya yang pernah terkenal menerusi drama Hero Seorang Cinderella.
Dalam pada itu, Zizie turut bergurau agar orang ramai tidak cemburu melihat keakhraban hubungan mereka bertiga.

“Kaum Adam yang teringin seperti kami janganlah cemburu ya.
“Kalau nak, pergi menuntut ilmu dengan panglima perang Sabah ini,” katanya lagi.
Perkongsian tersebut seterusnya mendapat perhatian ramai apabila ada yang hubungan mereka persis adik-beradik.
“Bagusnya sudah seperti adik-beradik,” puji netizen.
“Alhamdulillah, tumpang gembira melihat kebahagiaan begini,” komen seorang lagi netizen.
Sebagai info, Zizie dan Bung mendirikan rumah tangga pada Disember 2009 dan dikurniakan lima orang cahaya mata. – KOSMO! ONLINE


KKM tubuh pasukan khas siasat kematian doktor pelatih
Oleh SITI A'ISYAH SUKAIMI

6 Mei 2022, 5:13 pm
PUTRAJAYA – Kementerian Kesihatan (KKM) akan menubuhkan sebuah task force bagi menyiasat kes kematian doktor pelatih di Hospital Pulau Pinang (HPP) yang ditemui terjatuh dari bangunan kediamannya pada 17 April lalu.
Menteri Kesihatan, Khairy Jamaluddin Abu Bakar berkata, penubuhan pasukan bertindak bebas itu bagi menyiasat budaya buli seperti yang didakwa.
“Saya menerima laporan awal mengenai kematian doktor pelatih daripada ketua jabatan mendiang. Pihak polis juga sedang melengkapkan siasatan.
“KKM akan menubuhkan sebuah ‘task force’ bebas untuk menyiasat kes ini dan juga budaya ‘buli’ yang didakwa berlaku,” katanya menerusi ciapan ringkas di Twitternya hari ini.
Berita berkaitan: Jangan sebar maklumat tidak sahih kematian doktor pelatih HPP
Smentara itu, Ketua Pengarah Kesihatan, Tan Sri Dr. Noor Hisham Abdullah menerusi balasan Twitter tersebut berkata, budaya buli adalah salah dan tidak boleh diterima terutama di hospital.

“Kami sedang menunggu siasatan polis dan laporan bedah siasatan termasuk keputusan kimia,” ujar beliau.-KOSMO! ONLINE


Turun berat 7.4 kg jika amal diet vegetarian selama 12 minggu
Oleh KOSMO!

6 Mei 2022, 5:30 pm
COPENHAGEN – Kajian mendapati orang yang berlebihan berat badan akan turun sehingga 7.4 kilogram (kg) selepas tiga bulan mengamalkan diet berasaskan tumbuhan, lapor portal berita MailOnline semalam.
Penyelidik percaya rahsianya adalah dengan tidak memakan makanan berlemak dan berkalori seperti keju serta daging merah.
Kajian itu menganalisis keputusan 11 ujian saintifik ke atas diet vegetarian dan penurunan berat badan melibatkan hampir 800 orang dewasa sama ada mengalami obesiti atau menghidap diabetes tahap 2.
Beberapa kajian tersebut membandingkan diet vegetarian dengan diet barat sementara yang lain membandingkannya dengan beberapa trend makanan termasuk diet Mediterranean.
Mereka yang mengamalkan diet vegetarian didapati turun 7.4 kg dalam tempoh 12 minggu berbanding individu yang tidak menukar diet mereka dan terus memakan produk berasaskan daging dan haiwan.
Dalam pada itu, individu yang mengamalkan diet vegetarian akan turun sehingga 4.1 kg berbanding mereka yang makan berpandukan diet fad lain.

Bagaimanapun, diet vegetarian tidak mengatasi beberapa diet lain dari segi menurunkan paras gula dalam darah atau kolesterol.
“Penilaian ketat ke atas bukti tersedia setakat ini menunjukkan bahawa pematuhan diet vegetarian selama sekurang-kurangnya 12 minggu boleh menurunkan berat badan serta membaiki paras gula dalam darah yang berguna untuk menurunkan berat badan berlebihan dan mengatasi diabetes tahap 2.
“Diet vegetarian membawa kepada penurunan berat badan kerana dikaitkan dengan pengambilan kalori yang kurang disebabkan kandungan lemak yang lebih rendah dan serat yang tinggi,’’ kata penulis utama kajian, Anne-Ditte Termannsen dari Hospital Universiti Copenhagen. – Agensi


Enam cedera, Perodua Kancil rempuh restoran
Oleh DIYANATUL ATIQAH ZAKARYA

6 Mei 2022, 5:28 pm
MELAKA – Enam pelanggan kedai tomyam termasuk dua kanak-kanak cedera selepas sebuah kereta jenis Perodua Kancil terbabas dan merempuh sebuah restoran di Bukit Baru, di sini semalam.
Dalam kejadian pukul 7.15 malam itu, kesemua mangsa yang cedera berusia setahun hingga 56 tahun. Mereka dikejarkan ke zon hijau Hospital Melaka.
Ketua Polis Daerah Melaka Tengah, Asisten Komisioner Christopher Patit berkata, kemalangan dipercayai berlaku apabila kereta dipandu lelaki warga emas itu hilang kawalan sebelum merempuh restoran tersebut.
“Pemandu berusia 66 tahun itu juga merupakan pelanggan restoran. Selepas menjamu selera dia pergi ke keretanya yang diletakkan di hadapan pintu gerbang premis.
“Selepas menghidupkan enjin,  kereta, warga emas itu mendakwa dia tertekan pedal minyak menyebabkan kenderaannya merempuh tembok dinding dan masuk ke dalam restoran” katanya dalam kenyataan akhbar di sini, hari ini. Warga emas tersebut bagaimanapun tidak cedera.-KOSMO! ONLINE


Sindiket tawar kerja sambilan tidak wujud tumpas
Oleh NUR AMALINA AZMAN

6 Mei 2022, 4:48 pm
LANGKAWI – Polis menumpaskan sindiket penipuan tawaran kerja sambilan secara dalam talian selepas menahan 10 warga tempatan di sini semalam.
Kesemua suspek termasuk remaja perempuan berusia 16 tahun dicekup ketika melakukan kegiatan tersebut di sebuah unit kondominium di Kuah kira-kira pukul 12.30 tengah malam.
Ketua Polis Daerah Langkawi, Asisten Komisioner Shariman Ashari berkata, suspek terdiri daripada lapan lelaki dan dua wanita berusia 16 hingga 32 tahun.
Semasa serbuan dilakukan, kesemua mereka sedang mengendalikan komputer di ruang tamu.
“Siasatan awal mendapati sindiket membuat tawaran kerja sambilan yang tidak wujud secara online.
“Mangsa akan diberikan satu pautan laman sesawang palsu atas nama syarikat melalui WhatsApp dan dikehendaki mendaftar di pautan tersebut,” katanya di sini hari ini.

Shariman memberitahu, sebanyak 18 unit telefon bimbit, 10 komputer meja, 10 modem WiFi jenama TP-Link, dua keping kad akses lif dan satu anak kunci bilik kondominium tersebut dirampas. – KOSMO! ONLINE


Gudang simpan bahan kimia terbakar lebih lapan jam
Oleh ISWAN SHAFIQ ISA

6 Mei 2022, 3:31 pm
SEBERANG PERAI – Sebuah gudang menyimpan bahan kimia di Kawasan Perindustrian Valdo di Sungai Bakap, Nibong Tebal di sini dilaporkan terbakar awal pagi tadi.
Menurut pegawai operasi Jabatan Bomba dan Penyelamat (JBPM) yang bertugas, Mohamad Tarmizi Abdul Salam, pihaknya menerima panggilan mengenai kebakaran itu kira-kira pukul 5.45 pagi sebelum bergegas ke lokasi.
Katanya, apabila Pasukan Keluaran Operasi (PKO) tiba di tempat kejadian, terdapat satu kebakaran melibatkan gudang penyimpanan cecair mudah terbakar pada anggaran keseluruhan berkeluasan 3,716 meter persegi.
Sebuah jentera pasukan bomba sukarela rosak akibat serpihan letupan semasa kebakaran sebuah gudang di Sungai Bakap, Nibong Tebal hari ini.
“Anggaran peratusan kebakaran pada masa ini (ketika sampai ke lokasi) adalah 70 peratus iaitu pada tiga bahagian struktur tempat penyimpanan di situ.
“Kerja-kerja memadam kebakaran sudah memasuki peringkat akhir atau ‘overhaul’ selepas lebih lapan jam beroperasi dan ia tidak mengakibatkan kemalangan jiwa atau kecederaan,”katanya ketika dihubungi hari ini.
Dalam pada itu, beliau berkata, terdapat sebuah jentera bomba yang nyaris terbakar akibat terkena serpihan letupan daripada api yang sedang marak itu.

“Bagaimanapun, kenderaan tersebut hanya mengalami sedikit kerosakan sahaja iaitu cat yang tertanggal,” jelasnya. – KOSMO! ONLINE


Lelaki terselamat selepas kepala digigit buaya
Oleh MUHAMMAD FIRDAUS FAHMI JUNAIDI

6 Mei 2022, 3:27 pm
BELMOPAN, Belize – Seorang lelaki di Belize bernasib baik apabila terselamat selepas kepalanya dibaham oleh seekor buaya ketika sedang memancing, lapor portal berita MailOnline semalam.
Joshua Young, 28, ketika itu sedang memancing menggunakan lembing berdekatan dengan rumahnya di Pulau Caye Caulker pada 8 April lalu.
Pada mulanya, Young menyangka dia dilanggar sampan sebelum buaya itu cuba membaham dirinya.
“Saya terasa seperti dihimpit sesuatu seperti sampan jadi saya naik ke permukaan air untuk melihat keadaan sekeliling.
“Saya kembali menyelam untuk terus memancing sebelum seekor buaya secara tiba-tiba menerkam kepala saya’’ kata pelayan bar itu.
Young menggunakan sirip kaki selamnya untuk menghentikan gerakan berputar yang dihasilkan oleh buaya itu dan menghalang tubuhnya daripada diseret sehingga maut.

Lelaki itu menaiki teksi sendiri untuk ke klinik perubatan terdekat tetapi tidak sedarkan diri ketika dalam perjalanan.
Dia mengalami kecederaan parah luka di kepala dan tekak dengan sembilan jari patah dan jantungnya berhenti berdegup semasa pembedahan kerana kehilangan darah.
Young menjalani pembedahan bagi membetulkan tengkorak kepala yang retak dan koma selama lima hari. – Agensi


1.15 juta kenderaan di KLK dan 570,398 di LPT1
Oleh ABDUL RASHID ABDUL RAHMAN

6 Mei 2022, 2:13 pm
KUANTAN – Jumlah kenderaan yang kembali ke Lembah Kelang melalui Lebuh Raya Pantai Timur (LPT1) dan Kuala Lumpur-Karak (KLK) mula menunjukkan trend peningkatan sejak Selasa lalu.
Pengurus Besar Kanan Anih Berhad, Radzimah Mohd. Radzi berkata, sejak 29 April hingga petang semalam sebanyak 1.15 juta kenderaan direkodkan dil KLK dan 570,398 kenderaan di LPT1.
“Kita dapat lihat, jumlah kenderaan yang mula keluar daripada Lebuh Raya KLK dan LPT1 ke arah Kuala Lumpur mula meningkat, sekaligus berkemungkinan pengguna mula kembali ke ibu kota memandangkan cuti umum yang diumumkan Perdana Menteri berakhir pada 5 Mei lalu.
“Sehubungan itu, Anih Berhad suka mengingatkan para pengguna untuk tetap mengikuti cadangan jadual perjalanan (TTA) yang telah dikeluarkan bagi memastikan keselesaan dan kelancaran perjalanan mereka,”katanya di sini hari ini.
Menurut Radzimah meskipun jumlah kenderaan menunjukkan peningkatan namun keadaan di kawasan Rehat dan Rawat (R&R) dan hentian sebelah sepanjang lebuh raya berkenaan masih terkawal.
Katanya kepatuhan pengguna lebuh raya terhadap TTA sedikit sebanyak menyumbang kepada keadaan kawasan R&R dan hentian sebelah yang terus terkawal.

“Kepatuhan pengguna terhadap TTA yang dikeluarkan juga meningkat kepada hampir 74 peratus berbanding hanya 55 peratus sejak mula diumumkan minggu lalu.
“Anih Berhad menasihatkan para pengguna untuk mendapatkan rehat yang secukupnya sebelum memulakan perjalanan dan di sepanjang perjalanan jika perlu berehat di kawasan R&R dan hentian sebelah lebuh raya,”ujarnya.-KOSMO! ONLINE


Pungut wang di masjid tanpa kebenaran dilarang
Oleh MOHD YUNUS YAKKUB

6 Mei 2022, 2:51 pm
SHAH ALAM – Semua pihak dilarang memungut wang atau sumbangan lain di masjid, surau dan musolla bagi tujuan kepentingan Islam atau manfaat dan faedah bagi umat Islam tanpa kebenaran Majlis Agama Islam Selangor (MAIS).
Menurut Pengarah Jabatan Agama Islam Selangor (JAIS), Datuk Mohd. Shahzihan Ahmad, larangan itu termasuk kepada individu atau kumpulan individu termasuk pemilik sekolah swasta Islam dan
mana-mana pertubuhan bukan kerajaan atau parti politik.
Katanya, Sultan Selangor, Sultan Sharafuddin Idris Shah tidak berkenan wujudnya individu atau pihak yang mengambil kesempatan di atas kemurahan hati umat Islam.
“Baginda bimbang terdapat pihak yang mengambil kesempatan untuk menggunakan wang sumbangan tersebut bagi kepentingan peribadi atau kekuasaan dan pengaruh.
“Selain itu, untuk menguatkan lagi kumpulan-kumpulan yang menyeleweng dari ajaran Islam sebenar,” katanya dalam kenyataan hari ini.
Beliau menegaskan mana-mana individu yang membuat atau mengambil bahagian dalam apa-apa pungutan wang bagi maksud khairat dan manfaat agama Islam tanpa surat kebenaran MAIS adalah merupakan suatu kesalahan di bawah subseksyen 106 (4) Enakmen Pentadbiran Agama Islam (Negeri Selangor) Tahun 2003 Pindaan 2018.

Jelasnya, sekiranya disabitkan kesalahan boleh didenda tidak melebihi RM1,000 atau dipenjarakan selama tempoh tidak melebihi enam bulan atau kedua-duanya.
“Justeru, pihak pentadbir masjid, surau dan musolla tidak dibenarkan mengambil bahagian dalam kutipan khairat bagi apa-apa tujuan oleh mana-mana pihak selain untuk tujuan dan manfaat kepada institusi tersebut yang berada dibawah pentadbiran masing-masing.
“Pada masa sama, terimaan dan perbelanjaan wang atau sumbangan yang sah hendaklah diaudit dan laporkan kepada JAIS,” katanya.-KOSMO!ONLINE


Kejar suspek samun, penyampai berita cedera diseret
Oleh NOR AZIAH MAT NOH

6 Mei 2022, 2:39 pm
PETALING JAYA – Seorang penyampai berita tempatan, Khairul Rizuan, 34, cedera diseret akibat cuba mengejar suspek yang memecahkan tingkap kereta miliknya di Damansara Perdana, di sini semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, kejadian itu berlaku pada pukul 3.40 petang semalam.
“Mangsa pergi ke kereta miliknya jenis Honda City yang diletakkan di tepi jalan dan melihat suspek sedang menendang cermin kenderaan sebelah penumpang hadapan sehingga pecah.
“Suspek kemudian mengambil beg kerja milik mangsa yang mengandungi komputer riba dan barangan peribadi,” katanya dalam satu kenyataan semalam.
Mengulas lanjut, penyampai berita terbabit menjerit dan suspek terus masuk ke dalam kereta dipandu jenis Perodua Myvi untuk melarikan diri.
“Mangsa cuba mengejar suspek terbabit dan berlaku pergelutan sehingga beg milik lelaki itu terjatuh keluar dari kereta.

“Akibat kejadian, mangsa mengalami kecederaan ringan dan kerugian dianggarkan sebanyak RM500,” ujarnya.
Jelasnya, kes disiasat di bawah Seksyen 394 Kanun Keseksaan.
Orang ramai yang mempunyai maklumat berhubung kejadian itu diminta menghubungi Pusat Kawalan Ibu Pejabat Polis Daerah (IPD) Petaling Jaya di talian 03-79662176 bagi membantu siasatan. – KOSMO! ONLINE


Lelaki warga China lemas di Pantai Teluk Kalong
Oleh NIK NUR IZZATUL HAZWANI NIK ADNAN

6 Mei 2022, 3:04 pm
KEMAMAN – Kegembiraan lapan pekerja sebuah kilang besi keluli warga China mandi-manda bertukar tragedi apabila salah seorang daripadanya mati lemas di Pantai Teluk Kalong di sini semalam.
Mangsa, Cui Quiming, 37, gagal diselamatkan walaupun rawatan awal diberikan kepadanya dalam kejadian pada pukul 6.30 petang itu.
Ketua Balai Bomba dan Penyelamat Chukai, Mohd Zailani Abdullah berkata, Quiming dan seorang rakannya tiba-tiba dihanyutkan arus deras sewaktu sedang seronok mandi bersama enam lagi rakan sekerjanya di pantai berkenaan.
“Rakan lelaki itu (Quiming) berjaya menyelamatkan diri dengan berenang ke tepi pantai tetapi dia terus dihanyutkan arus.
“Mangsa kemudiannya dijumpai seorang nelayan yang kebetulan baru pulang menangkap ikan kira-kira 100 meter dari lokasi kejadian,” katanya kepada Kosmo! di sini hari ini.
Mohd. Zailani berkata, seorang anggota bomba dan pegawai perubatan yang kebetulan berada di pantai berkenaan sewaktu kejadian terus memberi rawatan awal segera kepada mangsa.

Begitupun, Quiming didapati telah meninggal dunia sebelum dihantar ke Unit Forensik Hospital Kemaman di sini untuk dibedah siasat. – KOSMO! ONLINE


Russia akan serang kenderaan NATO di Ukraine
Oleh KOSMO!

6 Mei 2022, 2:05 pm
MOSCOW —  Sebarang kenderaan milik Pertubuhan Perjanjian Atlantik Utara (NATO) yang tiba di Ukraine bersama senjata dan barangan keperluan untuk angkatan bersenjata Ukraine adalah dianggap sebagai sasaran yang sah untuk dimusnahkan, demikian menurut Menteri Pertahanan Russia, Sergei Shoigu kelmarin.
Shoigu mengeluarkan kenyataan tegas itu semasa bermesyuarat dengan pegawai-pegawai tinggi pertahanan Russia. Katanya, beliau maklum bahawa Amerika Syarikat dan pakatan NATO berterusan membekalkan senjata kepada Ukraine.
“Tentera Russia bersama militia Lugansk dan Donetsk kini menguasai lebih banyak kawasan di rantau Donbass, timur Ukraine  dan  akan terus melaksanakan tanggungjawab mereka,” katanya.
Berhubung isu  pemindahan orang awam dari zon pertempuran, Shoigu memberitahu bahawa koridor kemanusiaan dibuka setiap hari sambil menambah, angkatan bersenjata Russia secara aktif menyediakan bantuan kemanusiaan kepada penduduk yang tinggal di bandar-bandar yang dikuasai tentera Moscow.
Dalam perkembangan sama, gencatan senjata unilateral yang diumumkan oleh Russia melibatkan kilang besi di bandar Mariupol akan bermula hari ini (waktu Malaysia) bagi membolehkan orang awam melarikan diri walaupun tentera Ukraine berikrar akan berjuang hingga ke titisan darah terakhir.
Gencatan senjata tiga hari di kilang besi Azovstal itu diumumkan ketika negara-negara anggota Kesatuan Eropah membincangkan cadangan mengharamkan import minyak Russia dalam langkah paling tegas blok berkenaan berhubung pencerobohan Moscow ke atas negara jirannya itu.

Kumpulan terakhir tentera Ukraine masih berkubu di kilang besi Azovstal. Datuk Bandar Mariupol, Vadym Boichenko berkata, pertempuran sengit berlaku kelmari.
Russia melancarkan serangan menggunakan artileri berat, kereta kebal, pesawat dan kapal perang di perairan Mariupol, katanya kepada stesen televisyen Ukraine.
“Terdapat ratusan orang awam yang berlindung di kilang itu. Terdapat kanak-kanak yang menanti untuk diselamatkan. Bilangan kanak-kanak yang berlindung adalah lebih 30 orang,” katanya.
Perang Russia-Ukraine yang tercetus lewat Februari lalu menyebabkan beribu-ribu orang terbunuh, manakala lebih 13 juta penduduk menjadi pelarian. – Agensi/AFP


Ambil anak angkat, Iqbal Zulkefli terkilan dituduh terlibat pemerdagangan manusia
6 Mei 2022, 2:42 pm
PETALING JAYA – Perkongsian usahawan sensasi Ahmad Iqbal Zulkefli yang mengambil seorang anak angkat lelaki baru-baru ini rupa-rupanya kurang disenangi sesetengah pihak.
Hal ini kerana ada yang mendakwa, sejak kebelakangan ini sangat mudah berlakunya proses mengambil anak angkat dan secara tidak langsung situasi tersebut tidak ubah seperti aktiviti pemerdagangan manusia.
Iqbal, 28, menerusi InstaStory berkongsi tangkap layar komen seorang netizen yang ditinggalkan dalam hantaran Facebook sebuah portal hiburan.
“Sekarang ini mudah sangat ambil anak angkat. Dah macam pemerdagangan manusia secara halal pula,” tulisnya.
Nyata tersinggung dengan kenyataan dikeluarkan lelaki terbabit, Iqbal yang juga merupakan penyanyi tampil meluahkan kekecewaan atas tuduhan tidak berasas tersebut.
Katanya, dia seorang yang jarang terasa hati dengan komen netizen, namun apa yang dikatakan lelaki itu cukup mengguris hatinya.

“Jarang saya ambil hati tetapi kali ini saya berkecil hati baca komen, ada yang mengatakan ini sebuah pemerdagangan manusia!” katanya.
Tambah Iqbal lagi, dia tidak kisah andai netizen menghentam dirinya dengan apa jua bentuk kritikan pedas, tetapi jangan sesekali mereka berkata tidak baik terhadap anak angkatnya.
“Untuk netizen, katalah, hinalah apa sahaja terhadap saya, saya tidak kisah.
“Tetapi jangan sesekali keluarkan perkataan tidak baik terhadap anak saya. Itu amat menyakitkan hati saya,” katanya lagi.
Sehari sebelum negara menyambut Syawal pada Isnin lalu, Iqbal berkongsi tentang perkhabaran gembira apabila doanya untuk memiliki seorang anak akhirnya termakbul selepas dia mengambil seorang anak angkat lelaki berusia tujuh hari.
Bagaimanapun, peserta Big Stage 2022 itu berkata, buat masa ini dia tidak boleh mendedahkan wajah anak lelakinya itu untuk tatapan umum.
Meskipun tidak mendedahkan wajah bayi tersebut, Iqbal memberi bayangan bahawa anak angkatnya itu berkulit putih, berhidung mancung dan berambut lebat.
Setakat ini, Iqbal tidak memperincikan proses pengambilan dan kisah di sebalik penyerahan bayi tersebut dari ibu kandungnya. – KOSMO! ONLINE


Aliran trafik tinggi di semua lebuh raya utama
Oleh HARRITH HISHAM

6 Mei 2022, 2:07 pm
PETALING JAYA – Aliran trafik di kesemua lebuh raya utama ketika ini dilaporkan sesak dan perlahan susulan pertambahan kenderaan sejak semalam.
Berdasarkan laman web Lembaga lebuh Raya Malaysia (LLM), kenderaan dilaporkan bergerak perlahan di Lebuh Raya Kuala Lumpur-Karak sejak malam tadi.
Setakat pukul 1 tengahari ini, trafik dilaporkan sesak di Bentong kilometer (km) 55.5 termasuk Plaza Tol Gombak di km 19.8 menghala ke Kuala Lumpur.
Sementara itu, di Lebuh Raya Utara-Selatan, trafik sesak dilaporkan berlaku di kawasan Rehat dan Rawat (RnR) Sungai Perak ke Terowong Menora sepanjang 4.2 km, Tapah ke Bidor (7.6 km), Sungkai ke Slim River (7.3km) dan Bukit Beruntung ke Sungai Buaya (2.9 km).
Manakala bagi dari arah utara, trafik dilaporkan sesak sepanjang 4.3 km dari Kulai ke Sedenak dan 3.7 km dari Simpang Ampang ke Pedas Linggi.
Selain itu, aliran trafik di Lebuh Raya Pantai Timur Fasa 1 (LPT1) kelihatan masih lancar dari Kuantan ke Kuala Terengganu dan hanya sedikit sesak sepanjang 1.2 km sebelum Plaza Tol Kuala Terengganu.

Justeru, orang ramai dinasihatkan agar berhati-hati ketika memandu dan sentiasa berwaspada. – KOSMO! ONLINE


Mayat lelaki bogel ditemui terapung di Sungai Golok
Oleh ROHANA MOHD. NAWI

6 Mei 2022, 3:08 pm
TUMPAT – Mayat seorang lelaki bogel ditemui terapung dengan kedua-dua belah tangan dan kakinya terikat dipercayai mati dibunuh di Sungai Golok dekat Kampung Simpangan di sini hari ini.
Mangsa dijumpai oleh orang awam dalam keadaan telungkup di dalam air kira-kira pukul 7.25 pagi tadi.
Pemangku Ketua Polis Daerah Tumpat, Superintendan Tan Seng Lee berkata, pemeriksaan terhadap keadaan mangsa mendapati kedua-dua tangan, kaki dan mukanya diikat dengan kain.
Menurutnya, berdasarkan keadaan tubuh badan lelaki itu, mangsa dipercayai berusia dalam lingkungan 30 hingga 40-an namun, masih belum dapat dikenal pasti bangsanya.
“Pemeriksaan pada lengan mangsa juga tiada tanda suntikan Bacille Calmette-Guerin (BCG) yang lazim diterima rakyat tempatan.
“Melihat keadaan mayat itu, kita dapati dia berada di dalam air melebihi 24 jam. Sehubungan itu, polis telah bertemu penduduk warga Thailand untuk mendapatkan maklumat mengenai penemuan mayat itu,” katanya dalam satu kenyataan hari ini.

Menurut Seng Lee, orang ramai yang mempunyai sebarang maklumat mengenai kes itu boleh menghuhungi Pegawai Penyiasat, Asisten Superintendan Md. Sani Md.Saleh di talian 012-921 6944. – KOSMO! ONLINE


Salah sedia lunas dendam ke atas Los Blancos
Oleh KOSMO!

6 Mei 2022, 1:05 pm
LIVERPOOL – Bintang Liverpool, Mohamed Salah bertekad untuk menebus kekecewaan ke atas Real Madrid menjelang aksi final Liga Juara-Juara di Stade de France pada 28 Mei ini.
Salah, 29, masih menyimpan dendam terhadap Real sewaktu final musim 2017/2018 apabila menyaksikan dia terpaksa dikeluarkan pada awal babak pertama kerana kecederaan yang sengaja dilakukan oleh Sergio Ramos.
Akibatnya, penggempur utama Mesir itu gagal membantu The Reds yang tewas 1-3 kepada Real hasil satu gol Karim Benzema dan dua jaringan menakjubkan Gareth Bale pada perlawanan akhir tersebut.
“Kami mempunyai misi untuk diselesaikan,” kata Salah yang memuat naik ciapan di laman Twitter peribadinya selepas sah bakal membuat perhitungan dengan Real di pentas final musim ini.
Sebagai rekod, Liverpool mara ke final menerusi kemenangan 5-2 secara agregat ke atas Villarreal selepas menang 2-0 di Anfield minggu lalu dan 3-2 di Estadio de la Ceramica kelmarin.
Kejayaan tersebut menyaksikan skuad bimbingan Jurgen Klopp itu masih berada pada landasan tepat untuk merangkul kejuaraan quadruple dengan menjulang empat gelaran musim ini.

Liverpool cuma ketinggalan satu mata di belakang Manchester City dalam perebutan kejuaraan Liga Perdana Inggeris (EPL) yang berbaki empat perlawanan sahaja lagi.
Pada masa sama, The Reds yang sudah meraih trofi Piala Liga Inggeris, juga bakal berentap dengan Chelsea pada final Piala FA pada 14 Mei ini. –AGENSI


Indonesia sedia garis panduan menuju endemik selepas Aidilfitri
Oleh KOSMO!

6 Mei 2022, 1:00 pm
JAKARTA – Pakar Utama Pejabat Kakitangan Presiden, Abraham Wirotomo menyatakan bahawa garis panduan menuju ke arah endemik Covid-19 akan disediakan selepas melaksanakan penilaian berkaitan aktiviti pulang beraya atau mudik lebaran, lapor laman berita Detik semalam.
Perkara itu dinyatakan Abraham bagi memperbetulkan laporan yang mendakwa bahawa pemerintah Indonesia telah menyiapkan garis panduan peralihan status daripada pandemik kepada endemik.
“Bagi garis panduan berkaitan endemik, pemerintah masih menunggu penilaian, beberapa minggu selepas mudik lebaran.
“Kita berharap agar lonjakan kes tidak akan berlaku seperti di negara-negara lain. Justeru, pemerintah akan bersiap sedia sekiranya terjadi keadaan itu,” kata Abraham dalam satu kenyataan akhbar  semalam.
Tambah Abraham, sejak 24 Mac hingga 4 Mei 2022, kes jangkitan Covid-19 di Indonesia dapat ditangani dengan baik.
“Pada 3 Mei 2022, kita mencatatkan 107 kes sehari, dengan angka kematian sebanyak 18. Kes aktif pula kini hanya 6,951.

“Kami mengucapkan rasa syukur dan penghargaan kepada petugas kesihatan, Tentera Nasional Indonesia dan Polis Republik Indonesia selain pasukan petugas yang terus mengingatkan orang ramai mengenai protokol kesihatan,” ujarnya.
Justeru, Abraham menegaskan bahawa pemerintah tidak terburu-buru untuk mengubah status pandemik Covid-19 negara itu kepada  endemik, meskipun beberapa indikator menunjukkan penambahbaikan.
Presiden Joko Widodo (Jokowi) sebelum ini memaklumkan bahawa Indonesia bakal memasuki fasa endemik selepas sambutan Hari Raya Aidilfitri.
Beliau bagaimanapun menegaskan bahawa pemerintah tidak akan tergesa-gesa untuk mengubah status pandemik menjadi endemik. – AGENSI


Pemuda khayal dadah libas parang, 2 cedera ketika beraya
Oleh MASTURAH SURADI

6 Mei 2022, 12:04 pm
KOTA TINGGI – Kejadian tular lelaki yang didakwa melakukan samun menggunakan pedang di Felda Bukit Easter di sini ketika datang ke rumah seorang penduduk untuk menumpang bilik air didapati sedang khayal dan dipercayai positif dadah.
Ketua Polis Daerah Kota Tinggi, Superintendan Hussin Zamora berkata, siasatan awal pihaknya mendapati tiada unsur samun dan suspek didapati menggunakan parang milik pemilik rumah berkenaan ketika kejadian berlaku.
Beliau berkata, kejadian itu berlaku pagi semalam, apabila rumah mangsa di Felda Easter didatangi lelaki tidak dikenali yang meminta air untuk minum dan mahu menumpang tandas untuk membuang air besar.
“Pemilik rumah kemudian memberi kebenaran kepada lelaki itu untuk menggunakan kemudahan tandas namun lelaki tempatan berusia 30 tahun iti kemudian cuba memasuki salah sebuah bilik tidur ahli keluarga berkenaan.
“Ketika cuba menghalang perbuatan berkenaan, suspek bersikap agresif termasuk mencederakan dua penghuni rumah berkenaan dengan menggunakan parang,”katanya dalam kenyataan hari ini.
Katanya, ekoran itu kedua-dua mangsa mengalami kecederaan ringan dan mendapatkan rawatan di bahagian pesakit luar sebuah hospital berhampiran.

Tambahnya, suspek pula mengalami kecederaan apabila penduduk kampung mengambil tindakan sebelum diserahkan kepada polis.-KOSMO! ONLINE


Tuchel akui pretasi Chelsea bawah par
Oleh KOSMO!

6 Mei 2022, 12:50 pm
LONDON – Prestasi semasa Chelsea memaksa pengendalinya, Thomas Tuchel akui yang kelab itu kini berada dalam situasi di bawah par dan terpaksa tampil dengan satu lagi cabaran baharu buat pemain.
Selepas tewas mengejut kepada Everton, Ahad lalu, jurulatih dari Jerman itu menuntut reaksi balas daripada anak buahnya untuk pamer kebangkitan pada aksi menentang Wolverhampton Wanderes di Stamford Bridge, malam esok.
Dengan berbaki empat lagi perlawanan lagi, Tuchel juga akur situasi pasukan ketika ini bukanlah pilihan terbaik, namun The Blues tiada lagi pilihan lain untuk cuba menempatkan di kedudukan lebih baik.
“Kami bergelut untuk beraksi tanpa melakukan kesilapan. Kami berdepan kesukaran untuk kekal tanpa bolos, mendapatkan keputusan baik dan kami juga begitu perlu memenuhi kehendak.
“Empat perlawanan terakhir kami begitu mengecewakan dan ia perlu ditingkatkan lagi. Ia sentiasa menjadi perkara yang penting untuk kami bertindak balas, namun sejujurnya, saya tidak sukakan cara begini.
Ketika ini saya lebih selesa jika pasukan mampu tampil lebih konsisten,” katanya.

Dalam masa sama, Tuchel juga merasakan persembahan seperti kekalahan 1-0 kepada Everton lalu meletakkan situasi pasukan lebih sukar dan perkara terpenting adalah cuba mengelak daripada melakukan kesilapan.
“Jaringan menjadi pemisah kepada perlawanan ini. Jika kamu menghadapi aksi seperti ini, kamu tidak boleh melakukan kesilapan. Apabila kamu berikan bolos, segala situasi akan menentang kami,” ujarnya. – AGENSI


Dorna beri amaran kepada Suzuki
Oleh KOSMO!

6 Mei 2022, 12:00 pm
PARIS – Spekulasi yang mendakwa pasukan Suzuki akan meninggalkan Kejuaraan Motosikal Dunia (MotoGP) nyata mengundang rasa tidak senang pemilik perlumbaan berprestij itu, Dorna Sports.
Menerusi satu kenyataan yang dikeluarkan, Dorna memberi amaran kepada Suzuki supaya menghormati kontrak dan tidak meninggalkan saingan MotoGP pada penghujung saingan musim ini.
Dorna juga mengesahkan mereka sudah menghubungi pasukan dari Jepun itu sebaik sahaja khabar angin mengenai Suzuki mahu meninggalkan MotoGP selepas kembali menyertai perlumbaan pada 2015.
“Dorna Sports sudah menghubungi pasukan Suzuki untuk mengingatkan mereka mengenai perjanjian yang dipersetujui dalam kontrak yang mana tidak membenarkan mereka untuk membuat keputusan seperti ini.
“Bagaimanapun, sekiranya kedua-dua pihak dapat mencapai kata sepakat mengenai keputusan Suzuki, Dorna akan membuat pertumbangan mengenai berapa pelumba dan pasukan yang akan bersaing bermula 2023,” kata organisasi tersebut.
Difahamkan, ketua pasukan Suzuki sudah pun memanggil semua ketua pasukan lain bagi mengadakan perbincangan dan mengumumkan keputusan mereka untuk meninggalkan saingan MotoGP pada penghujung musim ini.

Sebagai rekod, Suzuki sebelum ini sudah meninggalkan kejuaraan berprestij itu penghujung musim 2011, sebelum kembali semula empat tahun kemudian yang menyaksikan Joan Mir muncul juara dunia pada saingan 2020. – AGENSI


Diaz permata baharu skuad Liverpool
Oleh KOSMO!

6 Mei 2022, 12:30 pm
LIVERPOOL – Lima gol dan tiga bantuan jaringan dalam 21 penampilan dalam semua pertandingan menjadikan Luis Diaz sebagai satu lagi permata buat Liverpool untuk cuba merealisasikan misi ‘quadruple’ musim ini.
Pertahanan The Reds, Andrew Robertson menggambarkan bintang dari Colombia itu sebagai pemain yang cukup istimewa termasuk ketika menjadi watak penting kepada kemenangan 3-2 di separuh akhir kedua Liga Juara-Juara ke atas Villarreal sekaligus mengesahkan tempat di perlawanan akhir yang dijadualkan berlangsung hujung bulan ini.
“Dia (Diaz) merupakan pemain yang sangat istimewa. Semua pemain cuba membantunya sehabis baik kerana kami juga tahu betapa sukarnya untuk menyertai pasukan pada Januari.
“Pemain dan jurulatih mahu dia menyesuaikan diri dengan lebih cepat. Dengan bakat yang dia ada dan kemahuan untuk menang, dia berjaya menyesuaikan diri dengan cukup sempurna,” kata Robertson.
Selain sumbangan jaringan dan bantuan gol, rekod Diaz bersama Liverpool juga cukup cemerlang apabila merekodkan purata 5.16 cubaan mengelecek dan muncul penyerang paling berjaya dalam aspek itu, merekodkan 61.64 peratus.
Walaupun sudah menghadirkan impak besar kepada pasukan, Robertson juga menjangkakan Diaz mampu tampil lebih baik untuk musim penuhnya pada saingan akan datang

“Sukar untuk mengeluarkan Diogo Jota, namun kemasukkan Luis menghadirkan perubahan buat pasukan (dalam aksi menentang Villarreal). Saya bertuah dapat bermain bersamanya.
“Saya harap dia mampu jadi lebih baik dan muncul sebagai pemain yang menakutkan pasukan lawan. Namun apa yang sudah diberikannya ketika ini sudah cukup istimewa,” katanya. – AGENSI


Raducanu harap pulih dengan kadar segera
Oleh KOSMO!

6 Mei 2022, 12:10 pm
MADRID – Pemain sensasi Britain, Emma Raducanu berharap dia sempat pulih daripada kecederaan belakang menjelang kejohanan tenis Terbuka Itali yang akan bermula 10 hingga 15 Mei ini.
Kenyataan itu hadir selepas dia terpaksa melupakan kejohanan Terbuka Madrid lebih awal apabila tewas 2-6, 6-2, 4-6 kepada pemain Ukraine, Anhelina Kalinina kelmarin.
Juara bertahan Terbuka Amerika Syarikat (AS) itu menjelaskan, kecederaan belakang yang dialami memberi kesan terhadap prestasi sehingga sukar untuk menampilkan permainan sebenar.
“Sebenarnya saya fikir hanya ada 5 peratus kemungkinan untuk menang dan ia hampir terjadi. Saya fikir ia adalah sesuatu yang sangat positif.
“Saya memang bergelut dengan kecederaan belakang sepanjang minggu ini. Ia sangat mengganggu rentak permainan saya, lebih-lebih lagi pada perlawanan penting seperti hari ini (kelmarin),” katanya.
Bagaimanapun, pemain berusia 20 tahun itu menaruh sepenuh kepercayaan bahawa dia sempat pulih sepenuhnya untuk menjalani latihan intensif sebagai persiapan ke kejohanan Terbuka Itali nanti. – AGENSI


AS catat lebih satu juta korban Covid-19
Oleh KOSMO!

6 Mei 2022, 12:00 pm
WASHINGTON – Korban wabak Covid-19 di  Amerika Syarikat(AS) buat pertama kalinya melepasi angka satu juta orang kelmarin, demikian menurut saluran berita yang mengumpulkan data kematian koronavirus seperti yang dilaporkan  akhbar Metro UK.
Angka mengerikan itu dicatatkan 27 bulan selepas kes pertama Covid-19 disahkan di AS, demikian menurut NBC News yang mengumpulkan data tersebut.
Pada akhir Mac lalu, pegawai-pegawai kesihatan menyatakan bahawa korban satu juta itu dijangka direkodkan dalam masa beberapa minggu lagi.
AS mencatat angka kematian Covid-19 tertinggi berbanding mana-mana negara di dunia dan melibatkan perbezaan yang sangat ketara. Negara yang mempunyai angka korban kedua tertinggi pula ialah Brazil dengan lebih 660,000 kematian.
Pakar perubatan AS, Dr Christopher Murray berkata, angka tersebut sememangnya sudah dijangka.
“Namun, fakta bahawa sebegitu ramai yang mati adalah menyedihkan dan ia jauh daripada berakhir,” katanya kepada NBC News.

Beberapa organisasi pengumpulan data Covid-19 yang lain,  bagaimanapun belum merekodkan angka satu juta kematian tersebut.
Pusat Sumber Koronavirus Universiti Johns Hopkins melaporkan  994,744 kematian setakat kelmarin, manakala 993,341 kematian direkodkan oleh Pusat Kawalan dan Pencegahan Penyakit (CDC) dalam tempoh sama.
Pada masa yang sama, kematian  harian telah menurun, namun sekitar 360 orang meninggal dunia akibat Covid-19 di AS setiap hari.
Angka satu juta kematian yang direkodkan itu juga menyamai populasi bandar ke-10 terbesar di AS iaitu San Jose di negeri California. – Agensi


Perdana Menteri Singapura terima pangkat Datuk Johor
Oleh KHAIRUL MOHD. ALI

6 Mei 2022, 12:13 pm
JOHOR BAHRU – Sultan Johor, Sultan Ibrahim Sultan Iskandar berkenan mengurniakan darjah kebesaran tertinggi negeri ini kepada Perdana Menteri Singapura, Lee Hsien Loong.
Baginda mengurniakan Darjah Mahkota Johor Yang Amat Mulia Pangkat Pertama Dato’ Sri Paduka Mahkota Johor (S.P.M.J) yang membawa gelaran Datuk kepada Perdana Menteri Singapura itu.
Baginda turut berkenan mengurniakan Darjah Sultan Ibrahim Johor Yang Amat Disanjungi Pangkat Pertama Dato’ Sri Mulia Sultan Ibrahim Johor (S.M.I.J) kepada isteri Perdana Menteri Singapura, Ho Ching yang membawa gelaran Datin Paduka.
Titah baginda, pengurniaan darjah berkenaan sebagai menghargai usaha Hsien Loong yang terus mengukuhkan hubungan persahabatan erat antara Johor dan Singapura yang telah terjalin sekian lama.
“Hubungan Johor dan Singapura terjalin sekian lama dan pengurniaan darjah kebesaran tertinggi dari Istana Johor ini terus mengukuhkan hubungan dua hala.
“Saya juga menzahirkan ucapan terima kasih kepada Perdana Menteri Singapura diatas peranan beliau selama ini dalam terus mengeratkan hubungan Singapura dan Johor,” titahnya dalam satu kenyataan, di sini hari ini.

Majlis tersebut berlangsung secara penuh istiadat di Istana Besar Johor Bahru hari ini.-KOSMO! ONLINE


Mercedes naik taraf jentera W13
Oleh SOPI SAMAILE

6 Mei 2022, 12:20 pm
FLORIDA – Pasukan Formula Satu (F1) Mercedes AMG Petronas memberi gambaran mereka akan menaik taraf jentera W13 menjelang Grand Prix (GP) Miami di Litar Antarabangsa Miami penghujung minggu ini.
Pengarah Jurutera Mercedes, Andrew Shovlin menjelaskan, pasukan itu sudah pun menemui komponen baharu yang berpotensi untuk meningkatkan prestasi jentera mereka di Miami nanti.
“Kami harap boleh tingkatkan kemampuan jentera seawal pada perlumbaan di Miami nanti. Kemudian, barulah kita boleh lihat hala tuju pasukan ini untuk mengharungi baki perlumbaan,” katanya.
Pada masa sama, prinsipal Mercedes, Toto Wolff mengesahkan komponen baharu akan dibawa ke Miami dan mungkin digunakan sebagai eksperimen bagi mencari tetapan terbaik untuk jentera W13.
“Sejak kembali dari Itali, kami sudah buat analisis serta kajian dengan melakukan simulasi serta ujian terowong angin. Saya fikir kami sudah temui beberapa jalan penyelesaian.
“Kami akan terus mengadakan eksperimen di Miami untuk melihat keberkesanan simulasi serta ujian sebelum ini. Saya harap ia boleh jadi petunjuk untuk baki saingan 2022,” ujar beliau.

Sebagai rekod, Mercedes mengharungi musim yang agak mengecewakan tahun ini apabila pelumba utama, Lewis Hamilton masih belum memenangi sebarang perlumbaan dan berada di kedudukan ketujuh dalam senarai kejuaraan dunia. – AGENSI


Guardiola gagal hapuskan badi The Citizens
Oleh KOSMO!

6 Mei 2022, 12:59 pm
MADRID – Pengurus Manchester City, Pep Guardiola meluahkan kekecewaan selepas beliau gagal menghadiahkan kejuaraan utama iaitu Liga Juara-Juara buat gergasi Liga Perdana Inggeris (EPL) itu sejak dilantik pada 1 Februari 2016.
Kegagalan terbaharu itu hadir selepas City tersingkir di peringkat separuh akhir musim ini selepas tewas 1-3 kepada juara 13 kali, Real Madrid pada aksi timbal balik di Santiago Bernabeu awal pagi semalam.
Keputusan itu meranapkan impian City untuk melangkah ke final apabila tewas 5-6 secara agregat biarpun terdahulu berjaya merakam kemenangan 4-3 pada separuh akhir pertama di Stadium Etihad minggu lalu.
“Kami tidak beraksi pada tahap terbaik dan inilah yang selalu terjadi apabila anda beraksi di peringkat separuh akhir. Pemain merasai tekanan dan cuba yang terbaik untuk melakukannya.
“Bola sepak adalah satu sukan yang sukar untuk diramal. Kadang-kadang anda perlu menerima hakikat walaupun ia amatlah perit,” kata Guardiola.
Biarpun telah melabur berbilion dana untuk menguatkan pasukan dan berhasil meraih pelbagai kejuaraan di peringkat domestik, namun ia masih gagal membantu The Citizens menempa kejayaan di pentas Eropah.

Pencapaian terbaik City di pentas Eropah sejak di bawah kendalian Guardiola adalah naib juara edisi musim lalu selepas tewas 0-1 kepada Chelsea.
Kini, para pemain City boleh memberikan fokus sepenuhnya untuk mempertahankan trofi EPL dimenangi musim lalu memandangkan mereka cuma berkelebihan satu mata ke atas Liverpool dalam baki empat perlawanan lagi. – AGENSI


Selamba naik atas bonet teropong lalu lintas
Oleh FIRDAUS HANAFI

6 Mei 2022, 12:58 pm
PETALING JAYA – Pelbagai gelagat pelik manusia dapat dilihat terutama ketika berdepan kesesakan lalu lintas yang memakan masa berjam-jam lamanya.
Antara yang mencuri tumpuan adalah perkongsian satu klip video oleh pengguna TikTok, @punisherwrcp yang menunjukkan tindakan seorang warga emas memberhentikan kenderaannya sebelum keluar dan berdiri di atas bonet kenderaan.
Tidak cukup itu, lelaki tersebut juga menggunakan teropong untuk melihat kesesakan lalu lintas.
Tindakan warga emas itu ternyata mencuit hati pengguna jalan raya yang lain dan mendapat pelbagai reaksi daripada pengguna media sosial.
Kosmo! bagaimanapun gagal mengenal pasti lebuh raya yang menjadi lokasi berlakunya kejadian mencuit hati itu.
“Tengok gaya rasanya pak cik ini bekas askar,” kata pengguna @Neslo.

“Jadi kapten kita sedang teropong untuk mencari jalan alternatif,” kata @Arieffikry.-KOSMO! ONLINE


Musim umrah jemaah luar Arab Saudi berakhir hujung bulan ini
Oleh KOSMO!

6 Mei 2022, 10:21 am
RIYADH – Musim menunaikan umrah bagi jemaah dari luar Arab Saudi dilaporkan akan berakhir pada hujung bulan ini, lapor akhbar Arab News.
Kementerian Haji dan Umrah telah menetapkan 30 Syawal bersamaan dengan 31 Mei sebagai tarikh akhir bagi umat Islam dari luar negara untuk menunaikan umrah.
“Tarikh akhir untuk mendapatkan visa umrah bagi jemaah dari luar Arab Saudi adalah 15 Syawal bersamaan 16 Mei setelah penyelarasan dengan Kementerian Luar Arab Saudi,’’ demikian kenyataan kementerian tersebut.
Tarikh pendaftaran dan penyerahan haji tahun ini pula akan diumumkan dalam masa terdekat melalui saluran-saluran rasmi.
Kerajaan Arab Saudi sedang bersiap sedia untuk menerima jemaah Haji dari seluruh dunia buat kali pertama setelah dua tahun sekatan akibat pandemik Covid-19 bermula awal Julai akan datang.
Jemaah haji tahun lepas dihadkan hanya kepada 60,000 orang yang kesemuanya dari negara itu sendiri.

Bilangan jemaah dihadkan kepada 1,000 orang ketika kemuncak krisis kesihatan global pada 2020.
Pada April lalu, kementerian itu mengumumkan bahawa kerajaan Arab Saudi akan menambah kapasiti jemaah haji tahun ini kepada satu juta orang sebagai sebahagian daripada usaha untuk meningkatkan jumlah terbesar jemaah dari seluruh dunia.
Bagaimanapun, kementerian itu menyatakan bahawa bilangan jemaah yang dibenarkan mengunjungi Masjidil Haram di Mekah dan Masjid Nabawi di Madinah akan ditentukan dengan pertimbangan kesihatan dan keselamatan kerajaan.
Jemaah haji dikehendaki mengikuti langkah-langkah pencegahan semasa menunaikan haji dan mereka yang berumur di bawah 65 tahun diwajibkan mempunyai imunisasi penuh terhadap Covid-19 oleh vaksin yang diluluskan. – Agensi


Lelaki potong barisan secara bahaya disaman
Oleh ASLIZA MUSA

6 Mei 2022, 10:52 am
IPOH -Tindakan seorang pemandu memotong barisan secara berbahaya di Jalan Sultan Nazrin Shah di sini membawa padah apabila disaman polis.
Ketua Polis Daerah Ipoh, Asisten Komisioner Yahaya Hassan berkata, pihaknya mengesan video tular memaparkan pemanduan sebuah kereta jenis Toyota Alphard yang melakukan kesalahan tersebut semalam.
Katanya, hasil siasatan telah berjaya mengesan pemandu lelaki itu di Gunung Rapat di mana suspek mengakui melakukan kesalahan tersebut pada 11.44 pagi, Selasa lalu.
“Saman dikeluarkan kepada pemandu terbabit mengikut Kaedah 6(1) Kaedah-Kaedah Lalulintas Jalan 1959 LN166/59 iaitu memotong kenderaan lain secara berbahaya,” katanya dalam kenyataan di sini hari ini.
Terdahulu, tular video berdurasi 33 saat memaparkan pemandu kereta tersebut memotong barisan secara berbahaya dengan pemandunya turut keluar dari kenderaan dengan lagak samseng.
Perkongsian itu membangkitkan pelbagai reaksi warga maya yang rata-rata tidak berpuas hati dengan tindakan pemandu kereta itu yang boleh menyebabkan bahaya kepada pengguna jalan raya lain.
– KOSMO! ONLINE


Belajar perubatan, jadi pereka fesyen
Oleh MUHAMMAD FARID AHMAD TARMIJI

6 Mei 2022, 11:17 am
BIARPUN berkelulusan dalam bidang perubatan di luar negara, tetapi hatinya lebih terarah ke dunia fesyen disebabkan minat mendalam dalam bidang tersebut.
Menurut Nur Afifah Rasol, minat dalam dunia fesyen timbul selepas dia diperkenalkan oleh keluarga dengan kelas jahitan sejak kecil.
“Saya menghadiri kelas jahitan sejak kecil dan sewaktu berumur 13 tahun, saya telah menjahit baju sendiri,” ujarnya.
Nur Afifah, 27, yang juga pengasas jenama Fifarasol berkata, semua itu sedikit sebanyak membentuk minatnya dalam bidang fesyen untuk menghasilkan pakaian dengan jenama sendiri.
Sebaik tamat persekolahan dan memperoleh keputusan cemerlang, membolehkannya untuk melanjutkan pelajaran dalam bidang perubatan di Jordan.
Ujarnya, dia menyambung pelajaran dalam bidang perubatan bukan kerana minat dan tidak pernah bercita-cita untuk menjadi seorang doktor.

“Saya mendapat tawaran tersebut dan mengikutinya, sekurang-kurangnya dapat menguasai satu ilmu baharu,” katanya.
Menjadi kebiasaan buat Nuf Afifah ketika pulang ke Malaysia sewaktu cuti semester, dia akan menghasilkan baju kurung untuk dijual.
Malah, pada ketika itu, dia pernah menjual 45 pasang baju kurung dalam tempoh dua minggu sahaja.
BIARPUN bergelar graduan perubatan, gadis ini tertarik dengan dunia fesyen.
Pada ketika itu juga, abang sulungnya bercadang untuk menjadi rakan perniagaannya dan bersama-sama mengusahakan bidang tersebut.
“Ketika itu, saya hanya boleh pantau dari jauh kerana masih di Jordan. Saya akan menghasilkan rekaan dan abang akan membantu menghasilkan baju tersebut di Malaysia.
“Pada 2019 setelah tamat pelajaran, saya mengambil peluang untuk mengusahakan perniagaan tersebut secara sepenuh masa,” jelasnya.
Tambahnya, dia juga telah membuka sebuah butik di Kajang, Selangor pada waktu itu.
Dalam pada itu, Nuf Afifah menjelaskan, tidak lama selepas itu dunia dilanda pandemik Covid-19 dan ini memberi cabaran buatnya.
Sebelum itu, dia ke China untuk mendapatkan fabrik tertentu bagi menghasilkan fesyen terkini sempena hari raya.
“Semasa pandemik, apa yang saya lakukan adalah menghentikan separuh daripada pengeluaran terlebih dahulu.
“Kemudian kami fokus untuk menjual baju-baju yang telah dihasilkan itu. Alhamdulillah, pada tahun 2020 kita telah berjaya menjual pengeluaran tersebut,” katanya.
Nur Afifah menjelaskan, hasil bimbingan RichWorks, dia berjaya melalui detik-detik sukar disebabkan pandemik Covid-19.
“Pada tahun 2020, saya berjaya meraih jualan sebanyak RM3.1 juta, manakala pada 2021 pula, dapat meraih jualan sebanyak RM7.1 juta.
“Hasil jualan itu setelah ditolak komisen ejen-ejen kami,” ujarnya.
Nur Afifah ternyata gembira kerana usaha yang dilakukannya itu turut memberi manfaat kepada orang lain untuk menjana pendapatan.
Kini katanya, dia mempunyai lebih 2,800 ejen yang membantunya dari segi jualan, malah ada ejen secara purata meraih komisen bersih RM8,000 sebulan.
“Pada tahun ini, sasaran jualan adalah RM16 juta dan sebolehnya mahu menambah jumlah ejen kepada 10,000 orang bagi mencapai sasaran itu.
“Ejen di bawah bisnes saya tidak perlu menyimpan sebarang stok, hanya perlu melakukan pemasaran. Barangan akan dihantar kepada mereka,” ujarnya.
Mengenai perancangan masa depan, Nur Afifah berkata, dia berhasrat untuk memasuki ke pasaran peruncitan dan membuka lebih banyak butik.
Menurutnya, dalam tempoh dua tahun, dia mahu membuka butik di pasar raya di seluruh Malaysia.
“Saya rasa tindakan ini perlu dilakukan memandangkan negara kita sudah memasuki fasa endemik.
“Sebelum ini orang ramai lebih memilih untuk membeli secara online.
“Kini setelah SOP (prosedur operasi standard) dilonggarkan, mungkin pengguna lebih selesa untuk melihat dan mencuba terlebih dahulu sebelum membeli setiap produk,” ujarnya.


1,278 kes Covid-19, dua kematian dilaporkan semalam
Oleh SITI A'ISYAH SUKAIMI

6 Mei 2022, 10:56 am
PUTRAJAYA – Jangkitan Covid-19 semalam merekodkan sebanyak 1,278 kes, menjadikan jumlah keseluruhan kes di Malaysia sebanyak 4,454,113 kes.
Berdasarkan data pada laman web CovidNow, daripada kes yang dilaporkan semalam, terdapat tiga kes import yang merupakan jangkitan dari luar negara.
“Kesemua kes harian tersebut dilaporkan di Selangor (719 kes), Kuala Lumpur (152 kes), Melaka (76 kes), Pulau Pinang (65 kes), Perak (41 kes), Kedah (40 kes), Negeri Sembilan (41 kes) dan Johor (37 kes).
“Seterusnya, Sabah (26 kes), Sarawak (24 kes), Kelantan (19 kes), Terengganu (18 kes), Pahang (sembilan kes), Perlis (tujuh kes),Putrajaya (tiga kes) dan Labuan (satu kes),” demikian maklumat tersebut di sini hari ini.
Dalam masa sama, sebanyak dua kes kematian Covid-19 dilaporkan menjadikan jumlah kematian terkini sebanyak 35,569 kes serta tiada kes meninggal dunia di luar hospital atau brought in death (BID) dengan jumlah kes BID kekal 7,528 kes. -KOSMO! ONLINE


Peminum tegar kopi pelangsing terdedah penyakit buah pinggang kronik
Oleh AHMAD SHAHERMAN SHAMSURI

6 Mei 2022, 10:45 am
PETALING JAYA – Menjelang tahun 2040, dianggarkan terdapat 106,000 pesakit buah pinggang kronik di negara ini dan sebilangan daripada mereka yang menghidap penyakit itu disebabkan penggunaan produk kurus termasuk kopi pelangsing. Pegawai Dietetik Pemakanan Hospital Pakar KPJ Damansara, Farah Farhanah Hashim berkata, keadaan itu berlaku kerana produk kurus yang diambil mereka mengandungi pelbagai bahan yang tidak melalui ujian klinikal selain tidak mendapat nasihat pakar. “Berdasarkan data Kementerian Kesihatan (KKM), pada tahun 2018, seramai 44,136 orang mengalami penyakit buah pinggang kronik…

Sila Log Masuk atau Langgan untuk membaca berita sepenuhnya


Pemandu rentung Proton Persona terbakar
Oleh MOHD. RAFIE AZIMI

6 Mei 2022, 11:47 am
JITRA – Seorang mangsa ditemui rentung selepas kereta dipandunya terbakar dalam kemalangan dengan kenderaan pelbagai guna (MPV) jenis Toyota Vellfire di Kilometer 19.4 Lebuh Raya Utara Selatan dekat persimpangan Kampung Nongka, Napoh dekat sini malam semalam.
Dalam kejadian kira-kira pukul 11.45 malam itu, mangsa yang belum dikenal pasti identiti dipercayai tersepit menyebabkan dia gagal menyelamatkan diri ketika kereta jenis Proton Persona tersebut terbakar.
Kejadian menyayat hati itu tular di Facebook apabila terdapat rakaman video memaparkan mangsa menjerit meminta tolong ketika kereta berkenaan terbakar dan difahamkan orang ramai tidak dapat membantu kerana api terlalu marak.
Ketua Polis Daerah Kubang Pasu, Superintendan Rodzi Abu Hassan berkata, siasatan awal percaya kemalangan berlaku semasa Toyota Vellfire dinaiki tujuh orang dalam perjalanan dari Kaki Bukit, Perlis ke Selangor dengan melalui jalan Kampung Napoh.
“Sebaik tiba di lokasi, MPV itu membelok ke kanan menghala ke Alor Setar arah selatan sebelum kereta Proton Persona yang sedang bergerak terus dari Changlun menghala Alor Setar tidak sempat membrek lalu terlanggar bahagian tepi sebelah kiri MPV.
“Akibat perlanggaran tersebut, MPV itu terbalik manakala Proton Persona terbabas ke kiri jalan dan terbakar,” katanya di sini hari ini.

Kata beliau, pemandu Proton Persona disyaki tersepit dan disahkan meninggal dunia dalam keadaan rentung di tempat kejadian manakala pemandu dan penumpang MPV yang mengalami kecederaan dihantar ke Hospital Jitra untuk menerima rawatan awal. – KOSMO! ONLINE


Mahu kurus, tapi sakit pula yang dapat
Oleh AHMAD SHAHERMAN SHAMSURI

6 Mei 2022, 10:40 am
PETALING JAYA – Setiap insan terutamanya golongan wanita yang berbadan gemuk pastinya mengidamkan badan yang langsing dan pinggang ramping sehingga mereka sanggup melakukan apa sahaja termasuk menggunakan produk kopi pelangsing yang dijual secara dalam talian atau di kedai-kedai. Bagaimanapun, sebahagian besar produk kopi pelangsing yang dijual itu didapati langsung tidak berkesan untuk mengurangkan berat badan. Malah sebaliknya, pengguna tegar produk tersebut berisiko tinggi menghidap masalah jantung serta penyakit buah pinggang kronik yang boleh membawa maut. Mendedahkan perkara itu, Naib Presiden…

Sila Log Masuk atau Langgan untuk membaca berita sepenuhnya


Alibaba rugi RM113 bilion akibat khabar angin penahanan Jack Ma
Oleh KOSMO!

6 Mei 2022, 11:00 am
BEIJING – Saham syarikat e-Dagang, Alibaba merudum 9.4 peratus Selasa lalu, selepas laporan media menyatakan bahawa seorang individu dengan nama keluarga ‘Ma’ ditahan oleh pihak berkuasa berhubung kesalahan berkaitan keselamatan negara, lapor stesen penyiaran CNN kelmarin.
Individu terbabit dilaporkan ditahan di bandar Hangzhou yang menjadi lokasi ibu pejabat Alibaba. Syarikat itu diasaskan oleh  Jack Ma.
Menurut stesen penyiaran China, CCTV, suspek ditahan di bawah ‘langkah wajib’ pada 25 April lalu kerana disyaki bersubahat dengan kumpulan  anti-China di luar negara untuk menghasut dan menggugat keselamatan negara.
Laporan berita yang hanya mempunyai satu ayat itu kemudiannya dilapor semula oleh organisasi media lain di seluruh China, seterusnya mencetuskan jualan saham panik di pasaran Hong Kong.
Keadaan itu dilaporkan menyebabkan kerugian pada nilai pasaran Alibaba sehingga kira-kira AS$26 bilion (RM113 bilion) dalam hanya beberapa minit.
Bekas Ketua Pengarang akhbar Global Times, Hu Xijin kemudian membuat penjelasan di laman  sosial tempatan, Weibo bahawa  berita itu telah disalah tafsir.

Menurutnya, nama suspek yang ditahan itu sebenarnya mempunyai tiga perkataan, sedangkan nama Cina bagi Jack Ma adalah Ma Yun.
Global Times seterusnya melaporkan bahawa suspek dilahirkan pada 1985 di Wenzhou, manakala Jack Ma lahir pada tahun 1964 di Hangzhou.
Suspek juga dilaporkan merupakan seorang pengarah penyelidikan dan pembangunan perkakasan di sebuah syarikat teknologi maklumat.
Penjelasan itu mendorong saham Alibaba kembali pulih daripada sebahagian besar kerugian yang dialaminya menjelang penutupan sesi dagangan.
Dalam pada itu, Jack Ma ‘mengunci mulut’ daripada mengeluarkan sebarang komen mengenai perkara itu pada Selasa lalu, ketika khabar angin mengenai penangkapannya terus tersebar di internet. – Agensi


Kucing pun nak raya pakai baju Melayu, baju kurung
Oleh KOSMO!

6 Mei 2022, 11:05 am
PETALING JAYA – Sambutan Hari Raya Aidilfitri tahun ini rata-ratanya disambut dengan penuh meriah oleh orang ramai dengan memperagakan busana Melayu yang baharu dan cantik.
Namun, suasana raya kali ini turut diserikan dengan koleksi pakaian raya kucing, malah jualannya ketika tinjauan Kosmo! terdahulu menyaksikan sambutan hebat daripada orang ramai yang memilih untuk membeli pakaian baru buat haiwan peliharaan mereka itu.
Tinjauan Kosmo! di media sosial menyaksikan banyak gambar-gambar swafoto pakaian atau untuk hari ini (OOTD) kucing yang segak berbaju Melayu serta berkurung moden dalam meraikan perayaan Aidilfitri telah mencuri perhatian ramai.
Seperti perkongsian Liyaya di laman Instagramnya, kelihatan enam ekor kucingnya dipakaikan pakaian sedondon sama seperti dia dan keluarganya yang mengenakan tema warna ‘peach’ bagi sambutan raya tahun ini.
Selain itu, seorang pengguna Facebook turut memuat naik gambar kucingnya yang lengkap berbaju Melayu warna biru berserta sampin dan songkok yang dibuat khas untuk kesayangannya itu. – KOSMO! ONLINE


Debat Anwar-Najib di MATIC, 12 Mei ini
Oleh ALWANI ZAFIRAH

6 Mei 2022, 11:54 am
PETALING JAYA – Debat Perdana antara Ketua Pembangkang, Datuk Seri Anwar Ibrahim dan bekas Perdana Menteri, Datuk Seri Najib Tun Razak bakal diadakan di Kompleks Penerangan Pelancongan Malaysia (MATIC), Kuala Lumpur pada 12 Mei ini.
Dalam satu kenyataan yang dikeluarkan hari ini, sesi perdebatan tersebut akan bermula pukul 9 malam menerusi siaran langsung di laman media sosial rasmi dan saluran televisyen yang akan diumumkan kemudian.
“Pihak Anwar dan Najib telah mengadakan perbincangan dan mencapai kata sepakat terkait tempat penganjuran Debat Perdana dengan memilih MATIC sebagai lokasi penganjuran debat.
“Kedua-dua pihak turut berharap Debat Perdana ini berlangsung dengan sempurna minggu depan,” katanya.
Anwar dan Najib sebelum ini telah bersetuju untuk mengadakan perdebatan bersama mengenai isu keperluan untuk menyelamatkan syarikat minyak dan gas kedua terbesar di dunia, SEB yang ketika ini mengalami krisis kewangan yang teruk. – KOSMO! ONLINE


Rakyat Thailand diberi amaran trend hidangan katak lembu hidup cicah sos
Oleh KOSMO!

7 Mei 2022, 8:30 pm
BANGKOK – Kementerian Kesihatan Thailand mengeluarkan amaran berkenaan hidangan katak lembu dicicah sos yang sedang tular di media sosial berisiko mengandungi parasit, lapor laman berita The Thaiger semalam.
Hidangan itu disediakan dengan memasak katak lembu lalu dicicah dengan sos pedas dan cili kering untuk hiasan.
Kementerian itu menyarankan agar sesiapa yang menyediakan hidangan itu untuk memasak katak itu terlebih dahulu.
Hidangan katak lembu itu adalah versi baharu untuk menu sotong hidup celup sos yang mendapat permintaan di Thailand beberapa bulan lalu.
Kementerian Kesihatan sebelum ini memberi amaran kepada orang ramai bahawa mereka boleh mengalami keracunan makanan dengan memakan sotong mentah akibat bakteria yang terdapat di persekitaran laut.
Bagaimanapun, katak lembu menjadi alternatif yang lebih selamat jika dimasak dengan betul. Haiwan itu lazim dimakan di negara itu terutamanya di timur laut Thailand.

Ketua Pengarah Kementerian Kesihatan Thailand, Suwanchai Wattanayingcharoenchai berkata, katak lembu adalah amfibia yang biasanya mempunyai parasit yang hidup di dalam tubuhnya.
Beliau mengesyorkan agar ia dimasak sekurang-kurangnya selama dua minit pada suhu 70 darjah Celsius.
Suwanchai berkata, Thailand belum mengkaji kualiti pemakanan katak lembu, tetapi ia dianggap tinggi protein dan rendah kolesterol. Kementerian itu mencadangkan katak lembu dimakan bersama sayur-sayuran untuk hidangan yang berkhasiat. – Agensi


Hujan lebat, ribut petir dijangka melanda 8 negeri malam ini
Oleh KOSMO!

7 Mei 2022, 9:11 pm
PETALING JAYA – Hujan lebat, ribut petir serta angin kencang dijangka melanda lapan buah negeri sehingga pukul 10 malam ini.
Jabatan Meteorologi Malaysia (MetMalaysia) dalam satu kenyataan di Facebook berkata, antara negeri yang terlibat adalah Kedah, Perak, Kelantan, Pahang, Johor, Sarawak, Sabah dan Wilayah Persekutuan Labuan.
Jelas MetMalaysia, bagi negeri Kedah ia melibatkan daerah Padang Terap, Yan, Pendang, Sik dan Baling, manakala di Perak ia melibatkan kawasan di Hulu Perak.
“Di Kelantan pula, ia melibatkan daerah Jeli dan Gua Musang, manakala di Pahang membabitkan kawasan sekitar Maran, Kuantan serta Pekan.
“Untuk negeri Johor, hujan lebat serta ribut petir dijangka membadai kawasan Segamat, Batu Pahat, Kluang, Pontian, Kulai, Kota Tinggi dan Johor Bahru,”ujar MetMalaysia.
Sementara itu, bagi negeri Sarawak kata MetMalaysia antara kawasan yang terlibat adalah di Serian, Samarahan (Samarahan dan Asajaya), Sri Aman (Sri Aman), Mukah (Matu, Dalat dan Mukah), Kapit (Kapit, Bukit Mabong dan Belaga), Bintulu, Miri (Telang Usan dan Marudi) dan Limbang.

“Manakala, bagi Sabah ia membabitkan daerah di Pedalaman (Sipitang, Tenom, Nabawan dan Keningau) dan Sandakan (Tongod), manakala di Wilayah Persekutuan Labuan ia melibatkan keseluruhan kawasan di negeri itu,”katanya.-KOSMO! ONLINE


Pengawal keselamatan dicekup ceroboh bilik hotel di Kota Bharu
Oleh KOSMO!

7 Mei 2022, 10:36 pm
KOTA BHARU – Seorang pengawal keselamatan ditahan selepas dipercayai menceroboh bilik tetamu di sebuah hotel terkemuka di pusat bandar Kota Bharu di sini kelmarin.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, tetamu hotel itu yang merupakan seorang lelaki berusia 50-an bersama keluarganya keluar dari bilik penginapan mereka kira-kira pukul 5 petang.
Menurutnya, semasa pulang ke hotel pada pukul 10.30 malam, pintu bilik penginapan mereka tidak dapat dibuka sebelum memaklumkan perkara itu kepada pihak hotel.
“Selepas pintu bilik berjaya dibuka, seorang lelaki berusia dalam lingkungan 20-an yang tidak dikenali didapati berada di dalam bilik penginapan keluarga berkenaan.
“Suspek telah ditangkap dan siasatan mendapati lelaki itu bekerja sebagai pengawal keselamatan di tempat lain dan bukan di hotel berkenaan. Ujian saringan air kencing turut mendapati suspek positif dadah jenis methamphetamine,” katanya dalam satu kenyataan hari ini.
Menurut Mohd. Rosdi, berdasarkan pemeriksaan, lelaki itu turut mempunyai tiga rekod jenayah lampau berkait kes dadah.

Ujarnya, orang ramai diminta tidak membuat sebarang spekulasi berkaitan kejadian itu dan boleh tampil membantu siasatan kes tersebut.
Tambahnya, suspek kini ditahan reman selama tiga hari bermula semalam sehingga Isnin ini dan kes disiasat mengikut Seksyen 448 Kanun Keseksaan kerana menceroboh.
Terdahulu, tular video di TikTok yang dikongsi pengguna yang memaparkan seorang lelaki menceroboh masuk ke dalam sebuah bilik tetamu sebuah hotel di sini.
Di dalam video itu, keluarga tersebut dilihat memarahi suspek selepas mereka terkejut melihat lelaki tersebut ada di dalam mereka. – KOSMO! ONLINE


Pemandu bas ekspres positif syabu ditahan
Oleh ASLIZA MUSA

7 Mei 2022, 9:17 pm
IPOH – Seorang pemandu bas ekspres ditahan selepas didapati positif dadah jenis syabu dalam Operasi Selamat Ke-18 (Op Selamat 18) sempena Hari Raya Aidilfitri di Terminal Bas Amanjaya di sini semalam.
Lelaki berusia 40-an itu ditahan selepas gagal ujian saringan air kencing yang dijalankan Agensi Antidadah Kebangsaan (AADK).
Ketua Jabatan Siasatan dan Penguatkuasaan Trafik (JSPT) Perak, Superintenden Azizan Hassan berkata, lelaki itu ditahan untuk siasatan awal mengikut Seksyen 31 Akta Penagih Dadah (Rawatan dan Pemulihan) 1983.
“Sejak Op Selamat 18 dilancarkan minggu lalu, kita telah mengadakan operasi penguatkuasaan di beberapa terminal bas di seluruh negeri.
“Pemeriksaan terperinci dijalankan terutama membabitkan pemandu dan aspek mekanikal kenderaan bagi memastikan setiap penumpang selamat sampai ke destinasi,” katanya pada Op Bersepadu bersama Jabatan Pengangkutan Jalan (JPJ) dan AADK Perak di Terminal Bas Amanjaya di sini hari ini. -KOSMO! ONLINE


Sri Pahang kembali ke landasan kemenangan
Oleh MUHAMMAD ZUHAILY BADLISHAH

7 Mei 2022, 10:38 pm
KUALA LUMPUR – Juara Piala Malaysia, Kuala Lumpur City FC (KL City) terpaksa akur tewas 1-2 kepada Sri Pahang FC pada aksi Liga Super di Stadium Bola Sepak Kuala Lumpur, Cheras sebentar tadi.
Keputusan itu menyaksikan KL City merekodkan kekalahan kedua berturut-turut dalam aksi Liga Super selepas terdahulu dikejutkan 1-2 oleh Negeri Sembilan pada 24 April lalu.
Ia pastinya memberikan tamparan besar buat skuad bimbingan Bojak Hodak itu untuk memperbaiki kedudukan dalam Liga Super apabila menduduki tangga ketujuh selepas mengharungi tujuh perlawanan setakat ini.
Dalam aksi sebentar tadi, Sri Pahang terlebih dahulu berjaya mengejutkan tuan rumah apabila membuka tirai jaringan menerusi Nor Azam Azih pada minit ke-32.
Usaha skuad Tok Gajah untuk mencari gol kedua akhirnya membuahkan hasil selepas Manuel Hidalgo berjaya menyempurnakan sepakan penalti pada minit ke-52.
KL City berjaya merapatkan defisit gol menerusi jaringan ketua pasukan, Paulo Josue pada minit ke-86, namun ia sudah terlambat apabila kedudukan 1-2 kekal sehingga tamat perlawanan.

Keputusan itu sememangnya melegakan Sri Pahang selepas terdahulu mereka tewas 1-3 kepada Selangor FC dan kibu berjaya memintas KL City untuk menghuni tangga keenam.
Selepas ini, KL City akan menentang Penang FC di Cheras pada Selasa ini, manakala Sri Pahang pula menanti kunjungan Sarawa United sehari kemudian. – KOSMO! ONLINE


Syarikat ‘wajibkan’ tidur siang setengah jam buat semua pekerja
Oleh KOSMO!

7 Mei 2022, 7:30 pm
NEW DELHI – Sebuah syarikat permulaan India telah mengambil inisiatif luar biasa apabila mengumumkan waktu tidur siang rasmi semasa bekerja untuk semua pekerjanya, lapor laman berita India Today.
Penyelesaian syarikat Wakefit itu membolehkan pekerja mereka menikmati tidur siang setiap hari selama setengah jam.
Dalam e-mel dalaman yang dihantar kepada pekerja baru-baru ini, pengasas bersama Wakefit, Chaitanya Ramalingegowda mengumumkan bahawa kakitangan kini boleh tidur sebentar di antara pukul 2 hingga 2.30 petang.
“Kami telah berada dalam perniagaan berkaitan amalan tidur sempurna selama lebih enam tahun tetapi masih gagal melakukan keadilan terhadap aspek rehat yang penting iaitu tidur siang.
“Kami sentiasa memastikan hal berkaitan waktu tidur diuruskan dengan serius tetapi mulai hari ini, kami akan mengamalkan perkara yang lebih baik,” tulis Ramalingegowda.
Kajian Pentadbiran Angkasa dan Aeronautik Kebangsaan (NASA) yang mencadangkan tidur siang dikaitkan dengan prestasi dan produktiviti yang lebih baik.

“Kajian NASA mendedahkan bahawa catnap atau tidur siang sebentar selama 26 minit boleh meningkatkan prestasi sebanyak 33 peratus, manakala kajian Harvard menunjukkan bagaimana tidur siang mencegah keletihan,” ujar Ramalingegowda.
Bagi menjadikan inisiatif itu berjalan lancar, syarikat itu mengumumkan bahawa mereka akan meletakkan slot tidur siang pada kalendar untuk semua pekerjanya pada masa yang ditetapkan.
Poster yang dikongsi oleh syarikat itu juga memaklumkan bahawa mereka sedang berusaha ke arah mewujudkan ruang tidur siang yang selesa dan bilik yang tenang di pejabat untuk memastikan rehat yang tidak terhalang. – Agensi


Bicara kes bunuh ditangguh angkara monyet curi bukti kes
Oleh KOSMO!

7 Mei 2022, 10:30 pm
NEW DELHI – Perbicaraan pembunuhan seorang warga India pada Rabu lalu terpaksa dihentikan selepas seekor monyet telah mencuri beberapa bukti penting sebelum ia sampai ke mahkamah, lapor portal berita MailOnline semalam.
Menurut akhbar Times of India, monyet itu telah mencuri paket bukti yang mengandungi 15 bahan termasuk sebilah pisau yang didakwa digunakan untuk membunuh.
Kes berkenaan membabitkan pembunuhan Shashikant Sharma yang mayatnya ditemui berhampiran balai polis Chandwaji di Jaipur, negeri Rajasthan pada 2016.
Bukti utama kes itu termasuk pisau yang dipercayai digunakan suspek untuk membunuh Sharma telah dikumpul dan dimasukkan ke dalam paket bukti dan sedia untuk digunakan di mahkamah apabila kes dibicarakan.
Semasa pra perbicaraan, polis Jaipur terpaksa mengakui insiden kecurian berkenaan kepada mahkamah.
Pengakuan tersebut dibuat menerusi sekeping nota bertulis yang diserahkan kepada mahkamah selepas mereka diarah mengemukakan bukti kes.

Sepucuk surat telah dihantar kepada Penguasa Polis Luar Bandar Jaipur, meminta beliau menjelaskan kejadian itu dan bagaimana seekor monyet dapat mencuri bukti kes. – Agensi


Detoksifikasi media sosial seminggu kurang risiko kemurungan
Oleh KOSMO!

7 Mei 2022, 9:30 pm
LONDON – Satu kajian terbaharu yang dijalankan oleh penyelidik dari Universiti Bath, England mendedahkan bahawa mereka yang tidak menggunakan aplikasi sosial media selama seminggu boleh mengurangkan risiko kemurungan dan kebimbangan, lapor portal berita MailOnline semalam.
“Media sosial adalah sebahagian daripada hidup dan untuk kebanyakan manusia, ia sangat diperlukan oleh diri seseorang dan bagaimana mereka berinteraksi dengan orang lain.
“Namun jika seseorang menghabiskan masa berjam-jam setiap minggu melayari media sosial lalu merasakan kesan negatif, mungkin mereka patut mengurangkan penggunaannya untuk melihat sama ada ia membantu,’’ kata ketua penyelidik, Dr. Jeff Lambert.
Kajian berkenaan mendapati mereka yang berehat selama seminggu daripada menggunakan aplikasi TikTok, Instagram, Twitter dan Facebook menunjukkan peningkatan rasa kesejahteraan dalam hidup.
Penyelidik menjalankan kajian dengan membahagikan sampel 154 orang berusia 18 hingga 72 tahun kepada dua kumpulan. Kumpulan pertama dilarang menggunakan media sosial manakala kumpulan kedua sebaliknya.
Secara purata, peserta kajian menggunakan media sosial selama lapan jam seminggu. Mereka perlu menjawab soalan mengenai tahap kemurungan dan kebimbangan serta rasa kesejahteraan melalui tiga ujian yang diiktiraf.

Bagi mengukur kesejahteraan, peserta diminta menjawab tahap persetujuan mereka terhadap kenyataan seperti ‘Saya berasa optimis tentang masa depan’ dan ‘Saya telah berfikir dengan jelas’.
Untuk mengukur kemurungan, peserta ditanyakan soalan termasuk ‘Berapa kerap dalam dua minggu minat dan keseronokan anda terganggu dalam melakukan sesuatu’.
Kebimbangan pula dipantau menggunakan Skala Gangguan Kebimbangan Umum dengan menanyakan berapa kerap mereka diganggu oleh rasa gugup atau gelisah atau tidak mampu untuk berhenti bimbang.
Ketenangan peserta yang berehat selama seminggu daripada menggunakan media sosial menyaksikan peningkatan daripada purata 46 kepada 55.93 pada Skala Kesejahteraan Mental Warwick-Edinburgh.
Tahap kemurungan dalam kumpulan itu menurun daripada 7.46 kepada 4.84 menerusi Soal Selidik Kesihatan Pesakit-8, manakala kebimbangan menurun daripada 6.92 kepada 5.94 pada skala yang sama. – Agensi


Mayat ditemui terapung di Sungai Golok bukan rakyat tempatan
Oleh ROHANA MOHD. NAWI

7 Mei 2022, 9:14 pm
TUMPAT – Mayat seorang lelaki bogel ditemui terapung dengan kedua-dua belah tangan dan kakinya terikat dipercayai mati dibunuh di Sungai Golok dekat Kampung Simpangan di sini dipercayai bukan rakyat tempatan.
Pemangku Ketua Polis Kelantan, Datuk Muhamad Zaki Harun berkata, mangsa dipercayai tinggal di pinggir Sungai Golok yang bersempadan antara Malaysia-Thailand.
Menurutnya, pihak polis akan bekerjasama dengan pihak berkuasa Thailand untuk mengenal pasti identiti mangsa.
“Setakat ini, kita belum menerima laporan berkenaan orang hilang dan masih berhubung dengan pihak berkuasa Thailand mengenai perkara itu.
“Hasil bedah siasat terhadap mangsa yang berusia lingkungan antara 30 hingga 40-an mendapati lelaki itu mengalami kerosakan organ dalaman disebabkan berada di dalam air terlalu lama,” katanya ketika dihubungi Kosmo! hari ini.
Akhbar Kosmo! hari ini melaporkan, mangsa dijumpai oleh orang awam dalam keadaan telungkup di dalam air kira-kira pukul 7.25 pagi. -KOSMO ONLINE


Kaka julang Malaysia atasi Thailand
Oleh MOHD. FITRIE MUHAMAD

7 Mei 2022, 10:33 pm
SKUAD Bawah 23 Tahun (B-23) negara memulakan kempen Sukan SEA dengan langkah kanan selepas menewaskan pasukan pilihan, Thailand 2-1 dalam aksi pembukaan Kumpulan B di Stadium Thien Truong, sebentar tadi.
Ketika skuad negara seakan terpaksa berpuas hati dengan satu mata, pemain gantian, Muhammad Nur Azfar Fikri Azhar muncul hero buat Malaysia apabila pamer ketenangan untuk meledak gol kemenangan pada masa kecederaan babak kedua.
Walaupun tidak berada dalam kesebelasan utama, Muhammad Nur Azfar atau lebih dikenali sebagai Kaka sudah membuktikan kehadirannya bukan sekadar penumpang seperti yang pernah dilakukan pada kempen Kelayakkan Piala Asia B-23 di Oktober tahun lalu.
Sepanjang 90 minit perlawanan, anak buah Brad Maloney menyerlahkan perkembangan positif ketika berjaya memanfaatkan kelebihan seorang pemain selepas Thailand terpaksa bermain dengan 10 orang sepanjang 50 minit.
Terdahulu, minit ke-33, kegagalan dua pertahanan negara untuk mengekang Patrik Gustavsson mengundang padah apabila penyerang itu bijak melepaskan tolakkan untuk memperdaya penjaga gol negara, Azri Ghani.
Bagaimanapun, semangat pemain negara wajar mendapat pujian apabila langsung tidak menunjukkan sikap mengalah dan turut memperoleh beberapa peluang terbaik terutamanya menerusi Luqman Hakim Shamsudin serta Nik Akif Syahiran Nik Mat.

Memasuki minit ke-40, aksi di babak pertama bertambah menarik apabila pertahanan skuad Gajah Perang, Jonathan Khemdee dilayangkan kad merah selepas mengasari Muhamad Syahir Bashah sekaligus menyaksikan Gustavsson menjadi ‘korban’ digantikan oleh Anusk Jaiphet.
Minit ke-61, Thailand yang juga juara Sukan SEA 16 kali makin tertekan selepas Ahmad Daniel Asri menyempurnakan peluang terhidang untuk kembali menyamakan kedudukkan.
Keputusan Maloney memasukkan Hadi Fayyadh Abdul Razak dan Syafik Ismail semakin menambah bisa jentera serangan negara ketika Thailand seakan lebih banyak berkampung di kawasan sendiri.
Minit ke-82, Hadi Fayyadh berjaya melepasi kawalan tiga pemain lawan sebaliknya tandukannya sedikit melewati palang gol namun sebaik memasuki masa kecederaan, Kaka pamer ketenangan untuk mengawal asakan penjaga gol lawan, Kawin Thamsatchanan sebelum melepaskan tolakan ke gawang Thailand. -KOSMO! ONLINE